Haur eta nerabeen aurkako sexu abusuak antzemateko kontrol tresna bat sortu dute | Gizartea | Berria\nBost lagunetik batek «sexu-indarkeria motaren bat» jasan du haurtzaroan, ikerketa baten arabera. Esan dute haurren kontrako sexu abusuak detektatzea dela zailena\nLehen Hezkuntzako haurren artean gero eta ohikoagoa da ziberjazarpena. Irudian, ume batzuk eskola batean. JON URBE / FOKU Tamaina handiagoan ikusi\nEz da samurra haur eta nerabeen aurkako abusuak egoki antzematea. Umeen aurkako biolentziak ertz asko ditu, eta «oso konplexua» da horiek detektatzea. Adingabeenganako indarkeriaren egoeraren berri eman zuten atzo Lide Amilibia Eusko Jaurlaritzako Gizarte Politiketarako sailburuordeak, Ainara Canto EDE fundazioko ikerketa arduradunak eta Rosa Lizarraga Agintzari kooperatibako psikologoak. Arabako, Bizkaiko eta Gipuzkoako haur eta nerabeenganako abusuak aztertzen dituen txosten bat aurkeztu zuten agerraldian. Txosten horretan bilduta daude adingabeenganako abusuak hobeto ulertzeko gakoak, eta baita horiek aurreikusteko eta detektatzeko neurri eta tresnak ere. Horietako bat da sexu abusuen kasuak identifikatzeko profesionalentzat garatu duten kontrol tresna. Webgune batean jarri dute eskura: Screening.agintzari.com\nIndarkeria mota guztien artean, haur eta adingabeen aurkako sexu abusuak izaten dira detektatzeko zailenak, Lizarragak azpimarratu duenez. Ikerlariak jakinarazi du bost pertsonatik batek sexu-indarkeria motaren bat jasan duela, baina salatzen diren abusuen artean %2 bakarrik direla mota horretakoak. Sexu abusuak, oso denbora gutxian «tabu izateari»utzi, eta prebentzio eta lehentasunezko jarduera esparru bihurtu dira erakunde publikoentzat eta osasun, justizia eta hezkuntza alorretan lan egiten dutenentzat, baina gaur egun ez daude baliabide nahikoak horiek antzemateko. Areago, haur eta nerabeen sexu abusuak detektatzea da, egun, zenbait eremutako profesionalek izan ohi duten arazo nagusia.\nIzan ere, oso konplexua da abusuak antzematea, Amilibiak azpimarratu duenez: «Ez daude sexu abusuaren jokabide adierazle espezifikoak eta bakarrak. Tratu txar mota baten adierazleak ez dira espezifikoak, eta beste arazo batekin egon daitezke lotuta». Arazoari irtenbidea emateko garatu dute kontrol tresna berria. Horren bitartez, haurrekin ohiko harremana duten profesionalei ezagutza egokiak eskaini nahi zaizkie sexu esplotazioari eta abusuari buruz, bai eta horiek antzemateko baliabideak eta haien berri emateko kanal egokiak bermatu ere.\n«Abusuen susmo oinarritu bat ezartzeko diseinatuta dago, ez abusua gertatu den ebazteko». Tresna berriaren funtzioaz xehetasunak eman zituen Lizarragak. Screening edo kontrol tresna moduan diseinatu dute, profesionalak orienta daitezen sexu abusuen susmoak dituztenean. Horretarako, sexu abusuak detektatzeko 50 adierazlerik egokienak aukeratu dituzte. Edozein herritarrek erabili dezake tresna, baina bereziki profesionalentzat pentsatuta dago, hots, hezkuntza, osasun eta gizarte zerbitzuetako langileei. Testa Internet bidez egin daiteke, eta, hura erabiltzean, ez da zantzurik uzten; beraz, ez dago jakiterik tresna nork erabili duen, ezta webgunean egiten den kontsultaren xede den ume edo nerabea nor den ere.\nHaur eta nerabeen aurkako indarkeria aztertzen duen txostenaren harira, gogoeta egin zuen EDE fundazioko ikerlariak: «Arraila oso esanguratsua dago dauden kasuen eta erregistratzen direnen artean». Eta txostenaren hainbat datu eman zituen hori baieztatzeko: Arabako, Bizkaiko eta Gipuzkoako bost herritarretik batek «sexu indarkeria motaren bat» pairatu du haurtzaroan, eta indarkeria kasuen %10 baino gutxiago salatzen dira haurtzaroan edo nerabezaroan, hau da, indarkeria pairatzen den unean. Gainera, batez beste, legezko prozesuak hiru urteraino luzatzen dira, eta abusuak salatu dituzten haurrek lau aldiz kontatu behar izaten dute pairatutako indarkeria, azterlanaren arabera. Familiek jasotzen dituzten laguntzei dagokienez, txostenak dio askotan ez dela baliabide nahikoa jartzen abusu kasu batek haiengan eragin dezakeen «inpaktu negatiboa» arintzeko.\nDatu kezkagarriak bildu ditu txostenak. Lehen Hezkuntzako 4. maila eta DBHko 4. maila bitarteko bost ikasletik batek aitortu du sarritan eskola jazarpena pairatu duela, eta Lehen Hezkuntzako ikasleen %13k salatu dute ziberjazarpen motaren bat jasan dutela. Horrez gain, DBH egiten ari diren ikasleen %32k onartu dute ikaskide batzuk sexu orientazioagatik edo neska edo mutila izateagatik pairatutako bazterketaren baten lekuko izan direla. Era berean, azterlanak jasotako datuen arabera, 16 urte edo gehiago duten emakumeen % 10 inguruk bikotekidearen edo bikotekide ohiaren indarkeria fisikoa jasan dute inoiz, eta 10 emakumetik seik baieztatu dute seme-alabek indarkeria egoeraren bat bizi izan dutela.\nDatuok kezkagarriak izanda ere, haurren aurkako biolentzia «eragotzi» daitekeela azpimarratu zuen Cantok. Horretarako, ikuspegi integrala duen «prebentzio estrategia bat» garatzea proposatu zuen, erantzunak azkartuz, haurrei eta nerabeei «gehiago entzunez» eta emozioan oinarritutako hezkuntza afektibo-sexuala indartuz.


Zergatik ez da Haimar Zubeldia aurtengo Tourrean izango? – Tropela.eus bloga\nBidaltzailea:Egoitz\t 2017-06-24 Utzi iruzkina Zergatik ez da Haimar Zubeldia aurtengo Tourrean izango? bidalketan\n2001ean ikusi genuen elastiko laranjarekin Tourrean debutatzen. Gogoratu, Tour hura Armstrongen irabazi zuen – geroago kendu bazioten ere garaipen hura eta beste sei – eta podiumean Ullrich eta Joseba Belokirekin izan zen. Hurrengo urteetan ere Frantziako lasterketa famatuan ikusi genuen, baina 2003ian izan zen Haimarrek eta Iban Mayok euskal zalegoan zirrara piztu zuen lasterketa. Bai, orduan Haimar lehen 6,5 kmtako prologotik izan zen onenen artean hirugarren sailkatuta McGee eta Millar espezialisten atzetik. Urte hartan, Iban Mayok Alpe D’Huezeko etapa irabazi zuen Haimar 5. sailkatu zelarik. Luz Ardideneko etapan ere bikain aritu zen bikotea eta Armstrong helmugaratzen lehena izan bazen ere, Iban bigarren eta Haimar laugarren iritsi ziren. Etapa hartan 5. eta 6. ziren sailkapen nagusian Haimar eta Iban, eta halaxe amaitu zuten Parisera iritsi zirenean. Urte hartakoa ez zen sekula berriz errepikatu, baina garbi geratu zen Haimarrek bazituela Tourreko dohainak.\n2008rarte izan zen Haimar Euskaltel-Euskadi taldean. Haimar beti izan zen talde laranjako bederatzikoan, ez zegoen zalantzarik. Gogoratu, 2005ean 15. eta 2006an 8. amaitu zuen Tourra maillot laranja soinean zuela.\n2009an Astanak fitxatu zuen usurbildarra, Contador eta Armstrong biltzen zituen taldeak. Urte hartan ere usurbildarra Tourrean ikusi genuen Contadorri bere Tourra irabazten laguntzen. Beno, eta Armstrongi bere itzuleran, nahiz eta 3. amaitu zuen, oso konforme ikusi ez genuen. Baina Haimar han izan zen.\nBaina urte bakarra egin zuen Haimarrek Contadorrekin aurten berriro ere talde berera itzuli diren arte. Izan ere Armstrongek ez zuen Contadorrekin jarraitu nahi talde berean 2010ko Tourrean -akaso Contadorrek berak ere ez – eta Radioshack taldea sortu zuten. Armstrongek berekin eraman zuen Haimar. Zerbaitegatik izango zen.\nRadioShacken ez zuen denboraldia ondo hasi. Tourrerako prestatzen ari zela osasun arazoren bat aurkitu zioten eta Tourrera ez joateko erabakia hartu zuten. 2001az geroztik lehen aldia izango zuen ez zela Tourreko irteeran izango, aurtengo urte arte.\n2011ean izan zen lehen aldiz RadioShackekin. 15. amaitu zuen usurbildarrak edizio hartan, taldeko lehena gainera, Klöden taldeburuan ezin izan baitzuen lasterketa amaitu. 2012an, berriz, 6. amaitu zuen bere maila erakutsita. Urte hartan Wigginsek irabazi zuen bere lehen eta azken Tourra, Froomen bigarren izan zelarik. Esandakoa, eta Haimar seigarren.\n2013an Klöden eta Andy Schleck laguntzeko lanetan aritu zen. Urte hartan ere gauzak ez zitzaizkion taldeari ondo joan eta Monfort izan zen sailkapen nagusian aurreen amaitu zuena, 14. postuan. Haimar 36. izan zen.\nRadioShackek 2013an utzi zion taldeari babesa emateari eta Trekek ordezkatu zuen. Haimarrek hor jarraitu zuen taldean. Andy Schleck zuten taldeburu, baina erorikoak tarteko lasterketa utzi eta berriro ere usurbildarrak sailkapen nagusi on bat lortzeko ardura hartu zuen. Urte hartan 8. amaitu zuen.\n2015eko Tourrerako Mollema fitxatu zuen talde amerikarrak. Txukun ibili zen herbeheretarra Tour hartan eta 7. amaitu zuen. Orduan ere Haimar han izan zen laguntzeko 62. postuan amaitu bazuen ere. Eta iaz ere antzera, Mollema buru zela, Haimar alboan. Iazkoan gainera Haimarrek 24. amaitu zuen itzulia.\nIrakurtzen joan zareten heinean kontatu baduzue, konturatuko zineten dagoeneko 15 Tourretan hartu duela parte euskal txirrindulariak. A ze marka! Eta ez hori bakarrik, izan ere urtez urte erakutsi du maila emateko gauza dela, bai taldearen ardura hartzeko bai taldeko liderrei laguntzeko ere. Aurtengoa 16. Tourra izango zukeen: baina zergatik ez du taldeak eramango bere ibilbide profesional guztian Tourreko bederatzikoan ezinbesteko txirrindularia izan dela ikusita?\nEz dakit eta gustura jakingo nuke arrazoia, baina ez dakit sekula jakingo dugun benetako zein izan den. Argi dago Haimar bera ere harrituta geratu zela atzo erabakiaren berri jaso zuenean. Baina nik badut irakurketa bat, surjektiboa guztiz.\nNire ustez 2009ko Astanako urtearekin du zerikusia. Esan dizuedan moduan, urte hartan Haimar Contador eta Armstrongekin batera Tourreko talde hartan izan zen. Dakigun moduan tentsioa bizi izan zen Tour hartan Contador eta Armstrongen artean. Contadorren aldetik, behintzat, zabaldu zen zailtasunak besterik ez zituela izan taldearen aldetik lasterketa irabazteko. Tentsioak eraginda, Armstrongek Bruyneelekin talde berria sortzea erabaki zuen eta berarekin Haimar eraman zuen.\nGaizki pentsatzen jarrita, eta orain Contador Trekera etorri den honetan Tourra irabazteko asmoarekin, ez ote da izango Contadorrek Haimar taldean ez nahi izatea? Nik behintzat Treken bederatzikoa ikusita, eta bustiko naiz.\nUste dut lasai asko sar zitekeela Haimar Cardoso edo Gogl-en ordez. Cardosok sekula ez du Tourrik lehiatu hau du lehen urtea Trek taldean. Gogl 23 urteko gazteak lehen aldiz lehiatuko du Tourra. Ez dut esan nahi batak nahiz besteak merezi ez dutenik, baina bai iruditzen zaidala hauen ordez Haimar aukera hobea izan daitekeela.\nHau horrela ikusten dudanez, bai iruditzen zait kirol arrazoiez haratago doan arrazoiren bat izan dela Haimar aurtengo Tourrean ez izateko. Zer uste duzue zuek?\nBidaltzailea:Egoitz 2017-06-24 Hemen argitaratua:Euskaldunak, Frantziako Tourra, IritziaEtiketak: Andy Schleck, Armstrong, Bruyneel, Cardoso, Contador, Euskaltel-Euskadi, Gogl, Haimar Zubeldia, Iban Mayo, Kloden, Millar, Mollema, Monfort, Radioshack, Trek, Ullrich\nMarrazki bizidunetako txirrindulariari, agur


Gaviria, aurkaririk gabe | Berria.eus\nKirola Gaviria, aurkaririk gabe\nTxirrindularitza -Italiako Giroa\nGaviria, aurkaririk gabe\nGiroko laugarren etapa garaipena lortu du. Helmugatik 200 metrotara zortzigarren zen tropelean eta hala ere eroso irabazi du esprinta.\nFernando Gaviria, helmugan sartzen. Alessandro Di Meo / EFE\n2017-05-19 / Imanol Magro Eizmendi\nFernando Gaviria (Quick Step) nahierara ari da Italiako Giroko esprintetan. Hura da tropeleko bizkorrena, eta gaur laugarren etapa garaipena lortu du Reggio Emilian. Sailkapen nagusian ez da aldaketarik egon eta Tom Dumoulinek (Sunweb) jarraitzen du lider.\nEsprinterrek gaur zuten azken aukera, eta Gaviriak ondo baliatu du. Erakustaldia emanda gainera. Esprintean atzean sartu da kolonbiarra. Helmugarako 400 metro falta zirenean hamabigarren txirrindularia zen, eta 200 aurrerago zortzigarren. Zazpiko multzoa zuen aurretik, eta eskuin aldetik igaro ditu denak. Garaipena ospatzeko beta ere eman dio, ikusgarria. Bigarren Sam Bennett (Bora) izan da eta hirugarren Jasper Stuyven (Trek).\nEtapa lauetan ohiko denez, eguneko ihesaldia egon zen. Pavel Brutt (Gazprom), Vincenzo Albanese (Bardiani) eta Matek Mohoric (UAE) sartu ziren. Etapa hasieran ihes egin eta helmugatik 22 kilometrotara harrapatu zituzten.


XXXVII Udaberriko Argazki Rallya\nBerriro ere hemen gara Azpeitin antolatuko den beste Rally baten berri ematen. Oraingoan Apirilaren 6an ospatuko dugun XXXVII Udaberriko Rallya izango da.\nRallya Azpeiti eta Azkoiti artean izango da eta kamera digitala eta memoria-txartela duten guztiek parte hartu ahal izango dute. Izen ematea Azpeitiko Argazki Elkarteak, Perez Arregi Kalean dugun egoitzan egin beharko da, goizeko 09:00tatik 09:30tara bitartean. Izen emateko orduan 10€ ordainduko dira, baina 16 urtetik beherakoek ez dute ezer ordaindu beharrik izango.\nOhitura den bezala, goiz erdian hamaiketako eder bat izango dugu eta Rally ondoren nahi duenarentzat bazkaria izango da, bertara joateko asmoa duenak Rallyan izena ematerakoan apuntatu ahal izango da.\nAlbiste honen amaieran dituzue Rallyko oinarriak, eta gogoratu Gau-Txori Rallya izan zen moduan hau ere "Herriz Herri" txapelketarako puntuagarria izango dela.\nGonbidaturik zaudete guztiak goiz eder bat pasatzera.\nUdaberri Rallyko oinarriak jeitsi.\nGau-Txori 2014 argazki rallyko sari banaketa\nAtzo martxoak 22, larunbat arratsaldean izan genuen V. Gau-Txori argazki rallyko sari banaketa. Ohitura den bezela, sari banaketaren aurretik rallyan parte hartu zutenen argazkilarien argazki bildumen proiekzioa egin zen.\nHemen dituzue sari banaketako argazkiak. Irabazleen izenak jakiteko eta argazkiak tamaina handiagoan ikusteko egin klik argazki gainean xaguarekin.\nV. Gau-Txori Argazki Rally arrakastatsua\n2014ko V. Gau-Txori rallyan 45 pertsonak parte hartu zuten, oraingoan ere hainbat herrialdetako jendea etorri zelarik. Hemen izan genietuen Barakaldo, Donostia, Zumaia, Durango, Soraluze, Urretxu, Legazpi, Zumarraga, Elgoibar, Orio, Azkoiti eta noski Azpeitiko argazkilariak.\nEguraldia lagun zelarik, argazkilariek honako gaiak izan zituzten: kaldereroak, bankuak (eserlekuak), trafiko seinaleak, simetria eta musika kioskoa (enparantza nagusia).\nRallya amaitu ondoren, 34 pertsona joan ziren urtero antolatzen den ondorengo afarira.\nHemen ditugu Rallyko parte-hartzaile batzuren argazkia (argazkilaria: Iñaki Etxenagusia).\nJoaquin Ruiz 2014-ko V. Gau-Txori Rallyko Irabazlea\nOtsailaren 22an izan genuen Gau-Txorri argazki rallyko irabazle zerrenda hemen dugu. Gorka Arregi, Valen Garcia (azpeitiko argazki elkarteko kideak) eta Fernando Retolazak (Eibarko kirol elkartekoa) osatutako epaimahaia larunbat goizean elkartu zen eta rallyan parte hartu zuten 43 argazkilarien bildumak ikusi eta puntuatu ondoren, honako hau izan zen beraien erabakia:\n· Bilduma onena: Joaquin Ruiz - Soraluze (150€ eta garaikurra)\n· 2. postua: Iñaki Etxenagusia - Azpeitia (100€ eta garaikurra)\n· 3. postua: Carlos de Cos - Soraluze (70€ eta garaikurra)\n· Azpeitiko lehen ez saritua: Oskar Baile (garaikurra)\nV. Gau-Txori Argazki Rallya\nAurten ere hasi gara Rallyekin.\nAzken urteotako moduan GAU-TXORI gaueko Rallya gainean dugu eta bertara gonbidatu nahi zaituztegu. Memoria-tarjetadun kamera digitala duen edonork parte hartu dezake.\nBestalde rally hau Herriz-Herri txapelketarako puntuagarria izango dela gogoratzen dizuegu.\nV. Gau-Txori Rallyko baseak jeitsi.\nHerriz Herri, sari banaketa\nHerriz Herri, lehen 10 sailkatuen argazkien bideoa\nGau-Txori 2019 Argazki Rallyko sari banaketa\nAlberto Beloki-ren argazki erakusketa Sanagustin Kulturgunean\nJosé Luis Rodriguez-ek irabazi du aurtengo Gau-Txori rallya\n12x12 Otsaila - Argazki gaia: klabe bajoa


CEAR-Euskadik sakonago aztertuko ditu transnazional handien ondoriozko desplazamendu behartuen kausak - ZEHAR\nHome / CEAR-Euskadi / CEAR-Euskadik sakonago aztertuko ditu transnazional handien ondoriozko desplazamendu behartuen kausak\nMegaproiektu horiek ezartzean (meatzeak, petrolio-enpresak, nekazaritzako erregaiak, presak), bertako pertsonak eta komunitate osoak mugitu egiten dira, eta haien bizimodu tradizionalak ere desagertu egiten dira. Hori gertatzen zaie, esaterako, bizimodua lurrari hertsiki lotua duten komunitateei: indigenei, arbaso afrikarrak dituztenei eta nekazariei. Gero eta arriskutsuagoa da halako megaproiektuei aurre egitea, eta askotan zorigaiztoko ondorioak ekartzen dizkie aktibistei, Berta Cáceres lider indigena hondurastarrari gertatu zitzaion moduan; aurtengo martxoan erail zuten, ingurumen-eskubideak defendatzeagatik. Zoritxarrez, halako asko gertatzen dira.\nMunduko Bankuaren iturrien arabera, berrogeita hamar urte hauetan 80 milioi pertsonak lekualdatu behar izan dute Txinan eta 75 milioik Indian, “garapen” esaten diogun horren ondorioz. Iturri beraren arabera, 2011tik 2020ra bitartean, batez beste 250 milioi pertsonak jasango dituzte desplazamendu horiek mundu osoan.\nKasu askotan, pertsonak eta herriak ez dira indarkeria dagoelako lekualdatzen, baizik eta indarkeriaz lekualdatzen dituztelako eta haien lurrez jabetzen direlako. Gertakari horiek kontuan hartuta, CEAR-Euskadik eskatzen du kontrola dadila enpresa transnazionalek giza eskubideen arloko nazioarteko akordioak errespetatzen dituztela eta ez dituztela pertsonak lekualdatzen. Azpimarratzen du, halaber, arrazoi horrengatik lekualdatzera behartutako pertsonak errefuxiatuak direla. Badaude horiei nazioarteko babesa emateko nahikoa tresna, baina ez dago borondate politikorik.\nIkuspegi feministatik egindako analisia:\nBiltzarrean landuko dira, halaber, botere korporatibo transnazionalak emakumeen gorputz eta bizitzetan duen eragina, nazioarteko babesaren erronkak eta kapitalaren aurrean bizitza defendatzeko alternatiba ekofeministak. Horretarako, arlo horretako zenbait aditu arituko dira hitzaldiak ematen: Beatriz Plaza Escrivá, OMALeko kidea (Latinoamerikako Multinazionalen Behatokia); Liliana Moreno Betancur, Kolonbiako Vamos Mujer korporazioko kidea; Yayo Herrero, FUHEM Ecosocial fundazioko kidea; Merlys Mosquera, migrazio behartuetan aditua; eta Raquel Celis, CEAR-Euskadiko kidea.


Armairuak: DE diseinua Bilboko etxebizitza baterako | Landa Ebanistería\nFernández del Campo kaleko etxebizitza. Bilbo\nDekorazio-estudioa: SUBE CONTRACT\nErabilitako materialak: DEko taula lakatuak Finsa etxeko ehun-melaminazko barrualdeekin\nArmairuak eraikitzeko proiektuaren xehetasunak\nArgazkian bezeroarentzat berariaz diseinatutako armairua ikus daiteke; nabarmenduko ez zen diseinua eskatu zuen, ateak dituen armairuaren itxura izan beharrean, armairu hormatartekatuaren antza izango zuena.\nHasteko, eskulekuak ez erabiltzea erabaki genuen eta, beraz, ia ikusiko ez ziren kirten artekatuen bidez irekiko ziren ateak nahiz tiraderak.\nEstetikari dagokionez, lerro horizontalen edo karratuen ohiko diseinuak alboratu genituen eta lerroak lau aldiz horizontalki errepikatuz osatutako diseinu bat sortu genuen.\nDiseinu bera erabili zen etxebizitza osoan: armairuetan, etxeko ateetan, armairu guztietako ateetan nahiz pasabideetakoetan.\nDEko taula lakatuak erabili genituen, Finsa etxeko ehun-melaminazko barrualdeekin.\nBarne-antolaketa bezeroarekin adostu genuen, eskegitokiak, tiradera-altzariak, apalak eta bestelako biltegiratze aukerak izan zitzan.\nAzpimarratzekoa da Landa Ebanistería enpresan dugun makineria espezializatuari esker (zenbakizko kontroleko makinei esker) mekanizazio automatikoa erabiltzen dugula armairuak fabrikatzeko. Horrela, instalazio-denborak laburtzen ditugu eta itxura hobea lortzen dugu altzarien kanpoko nahiz barruko akaberan.


Amiltxori arrunt - Wikipedia, entziklopedia askea.\nEspeziea Nycticorax nycticorax\narra: 682 g (helduen pisua)\nemea: 590 g (helduen pisua)\nAmiltxori arrunta arraina harrapatu berri.\nAmiltxori arrunta (Nycticorax nycticorax) ardeidae familiako hegaztia da, Euskal Herrian uda aldera agertzen dena. Ilunabarrean eta gauean da bereziki aktiboa. Hegazti migratzailea da, uda Europan igarotzen du eta neguan Saharatik hegoaldera jeisten da, Afrika erdialdera.\nTamaina ertaineko lertxuna da, 58-65 cm arteko luzera eta 90-100 cm arteko hego-zabalera dituena. Sexu dimorfismorik ez du agertzen. Itxura borobiltsua du, moko sendoa eta lumaia zuri-beltza. Pileoa eta bizkarraldea ditu beltzak, bai eta mokoa ere. Begia gorria du. Burutik atzealdera bizpairu luma zuri ateratzen zaizkio, 24 cm-tako luzera ere hartu dezaketenak. Hanka horiak ditu.\nHegan ari denean ere itxura borobiltsua du eta hegoak ere motz samarrak eta borobilduak dira.\nHelduaren luaia lortu artean hainbat fase desberdin izaten dituzte amiltxoriek. Gazteek kolore arre eta zuriak izaten dituzte.\nUr gezatako aintzira eta ibaiak gustoko baditu ere kostaldean ere agertzen da. Landaretza sarria behar du. Euskal Herriari dagokionez Ebroko haranean agertzen da, bai eta Aturri ibaiaren bokalean ere.\nTokian tokiko faunara egokitzen da, baina ornogabe eta ornodun urtarrak ehizatzen ditu gehienbat: intsektuak, igelak, uhandreak, sugeak, ibai-karramarroak, uretako saguak, eta arrainak, baita aingiraren tamainakoak ere.\nGeldi geldi egoten da harrapakina gerturatzen zaion arte eta eraso azkar batekin harrapatzen du.\nUgalketa garaian hegazti taldekoia da eta sarritan beste lertxun batzuekin ere elkartzen da. Kolonia zaratatsuak eratzen dituzte orduan. Zuhaitzetan kokatzen dituzte habiak. 30-45 cm arteko diametroa eta 20-30 cm-ko altuera duten eraikuntza sinpleak dira, adarrez egindako plataforma soilak. Maiatza eta uztaila artean 3-5 arrautza urdinxka jartzen dituzte eta guraso biek txitatzen dituzte 21-22 egunetan zehar. Txitak jaio eta hamar egunetara habia uzteko gai dira, baina hurrengo hamar egutenan ere habiaren inguruan ibiltzen dira. Guztira 40-50 egun behar izaten dituzte erabat garatzeko.\nAmiltxoriak jaio eta urtebetera edo bi urtetara ugaltzeko gai dira eta guztira 21 urtetako bizitza izatera ere iritsi daitezke.\nCarl von Linneok deskribatu zuen 1758 urtean Systema naturae liburuan. Hark Ardea nycticorax izena eman zion, ardea "lertxuna" da eta nycticorax gaueko belea", izan ere ohitura gautarrak baititu eta belearen soinua egiten baitu. 1828 urtean Thomas Ignatius Maria Forster naturalista ingelesak Nycticorax generoa sortu zuen.\nAmiltxori arruntak lau azpiespezie ezagunak ditu:\nHonako izen hauek ezagutzen dira:\n↑ «Cornell Lab of Ornithology: Clements Checklist» web.archive.org 2010-08-21 (Noiz kontsultatua: 2019-12-17).\n↑ a b c d e «Amiltxori arrunta, gaueko belea - Zientzia.eus» zientzia.eus (Noiz kontsultatua: 2019-12-17).\n↑ a b c d «Martinete común» SEO/BirdLife.\n↑ Linné, Carl von; Salvius, Lars. (1758). Caroli Linnaei...Systema naturae per regna tria naturae :secundum classes, ordines, genera, species, cum characteribus, differentiis, synonymis, locis.. Impensis Direct. Laurentii Salvii, (Noiz kontsultatua: 2019-12-17).\n↑ «World Birds Taxonomic List: Genera and species with citations.» www.zoonomen.net (Noiz kontsultatua: 2019-12-17).\n↑ Birds of the World -- current valid scientific avian names\n↑ «Amiltxori arrunta» txoriak.eus (Noiz kontsultatua: 2019-12-17).\nEspezieak: Nycticorax nycticorax


Enpresa proiektu berriak euskaratik eta euskaraz sortzeko jardunaldia egingo dute urriaren 31n - Debagoiena - Goiena.eus\nEnpresa proiektu berriak euskaratik eta euskaraz sortzeko jardunaldia egingo dute urriaren 31n\nArantzazu Ezkibel Galdos 2013-09-19 17:19\nUrriaren 31n Enpresarean 2013 jardunaldia egingo dute, Bai Euskarari Ziurtagiriak antolatuta, Garaia Berrikuntza gunean. Euskaraz lan egiten duten enpresei eta euren produktu edo zerbitzuak euskaraz eskaintzen dituztenei zuzendutako jardunaldia izango da, elkarlanerako bideak aztertu eta negozio bide berriak zabaltzeko asmoz. Hitzordu azkarren bidez edo Fast daiting bidez egingo dituzte saioak. Izena emateko epea urriaren 3ra arte dago zabalik.\nJardunaldien aurkezpena Rober Gutierrez Bai Euskarari Ziurtagiriaren Elkarteko zuzendariak eta Zigor Etxeburua Gipuzkoako Foru Aldundiko Euskara zuzendariak egin dute Garaia Berrikuntza gunean. Gutierrezek azaldu du Enpresarean 2013 jardunaldiaren helburua: "Euskaraz lan egin nahi duten edo zerbitzua euskaraz eskaini nahi dutenei elkarlanerako gune bat eskaini nahi zaie". Modu horretan, enpresei negozio berriak egiteko ateak irekiko zaizkie, proiektu enpresarial berriak sortzeko. Horrek guztiak euskararen prestigio soziala areagotuko du, eta arlo sozio-ekonomikoan euskararen normalizazioa bultzatzeko balioko duela gaineratu du.\n'Fast daiting': 10 minutuko batzarrak\n10 minutuko batzarrak izango dituzte enpresek –Fast daiting izeneko saioak. Enpresarean 2013 jardunaldian parte hartzeko epea urriaren 3ra arte dago zabalik. Behin izena emanda, zerrenda-katalogoa bidaliko zaie enpresei, bakoitzak norekin elkartu nahi duen erabakitzeko. Enpresa bakoitzak bilera norekin egin nahi duen urriaren 17rako erabaki beharko du. Sistema informatiko bidez Fast daiting saioen egitaraua urriaren 24an bidaliko zaie enpresei.\nUrriaren 31ko egitaraua:\n9:30-10:00: Sarrera instituzionala\n10:00-11:00: Maria Jose Aranguren Orkestra Lehiakortasunerako Euskal Institutuko kidearen hitzaldia.\n11:00-12:00: Lehenengo Fast daiting saioa\n12:30- 14:00: Bigarren Fast daiting saioa\n2010ean sortutako proiektua\nEnpresarean 2010ean sortutako proiektua da. Euskalit-en astearen barruan sortu zen, eta 2012an jauzi kualitatiboa egin zuten Gipuzkoako Foru Aldundiarekin hitzarmena sinatu zutenean.\n2012ko urriaren 2an euskaraz lan egiten duten eta produktu zein zerbitzuak euskaraz eskaintzen dituzten enpresen arteko lehen azoka egin zuten Kursaalean. 100 bat enpresetako 200 ordezkari elkartu ziren, eta streaming bidez 1.500 lagunek jarraitu zuten jardunaldia. Horregatik, proiektuarekin aurrera jarraitu eta sarean indarra ematea erabaki zuten, enpresarean.org sortuz. Indar handia hartu duen plataforma da: gaur egun, 180 enpresa eta 200 profesional daude bertan.\nDei berezia bailarako enpresei\nEnpresarean 2013ko antolatzaileek dei berezia egin nahi izan diete bailarako enpresei, eta jardunaldian parte hartzeko gonbita luzatu die. Bestalde, Foru Aldundiaren eta Arrasate Udalaren babesa eskertu nahi izan dute, eta baita Orkestra Lehiakortasunerako Euskal Institutuaren eta Laboral Kutxaren babesa.


Bilbon musika izango da nagusi abenduan, Axolotes Mexicanos, La Plata eta Bruna zuzenean arituko baitira BBK Udazken Soinuak jaialdian - LAST TOUR\nBilbon musika izango da nagusi abenduan, Axolotes Mexicanos, La Plata eta Bruna zuzenean arituko baitira BBK Udazken Soinuak jaialdian\nBBK Aretoak hiru emanaldi paregaberekin itxiko du udazkeneko zikloa, musikaz eta esperientzia ahaztezinez betetako hilabete hauetan zuzeneko musika hiriaren erdigunera itzularazi ostean\nSoto Asaren kontzertua bertan behera geratu da, arrazoi logistikoengatik, eta Lukiek taldearena Covid-19an positibo emateagatik\nUdazkeneko sasoiari amaiera biribila emateko, BBK Udazken Soinuak zikloaren barruan lau emanaldi izango dira abenduan, musika-panoramako zuzeneko bizi, lotsagabe eta erakargarrienekin. Niña Coyote eta Chico Tornado elektrikoek beren kontzertu arrakastatsuan egin zuten moduan, orain, Lukiek taldeari dagokio motorrak berotzea; abenduaren 18an Brunaren txanda izango da; Leiva, M-Clan edo Quique González taldeetako kideek osatzen duten pop espainiarreko supertalde berriak formatu intimoagoa estreinatuko du BBK aretoan. Axolotes Mexicanosen errebeldia erakargarriarekin eta La Plataren freskotasun erromantikoarekin berrekingo diogu zikloari hilaren 19an, euforia, erremediorik gabe dantzatzeko gogoa eta zuzeneko musikarekiko maitasuna nagusi izango dituen zuzenekoarekin amaiera emateko. Bukatzeko, Lukiek taldeak ostiralean egin behar zuen kontzertua bertan behera geratu dela jakinarazi behar dizuegu, Covid-19an positibo bat dela eta, eta Soto Asarena arrazoi logistikoak direla eta; beraz, ez dute parte hartuko BBK Udazken Soinuak zikloan.\nIndarrean dauden arauen arabera, aretoaren edukiera % 100ekoa da; beraz, sarrera gehiago jarri dira salgai, baina lehendik erositako eserlekuen zenbakia errespetatu egingo da, eta COVID-19aren aurkako prebentzioko neurri guztiak hartuko dira, kultura segurua izan dadin. Kontzertu guztiak 20:00etan hasiko dira, eta sarrerak eros daitezke jada, esteka honen bitartez.\nHorrela amaituko da BBK Udazken Soinuak udazkeneko musika-zikloa; 13 kontzertuetan jendetza izugarria bildu da, ikus-entzule arduratsu bezain gogotsuak guztiak ere, gaur egungo talde bizienen eta onenen zuzenekoekin gozatuz eta, aldi berean, zuzeneko emanaldien ilusioa eta askatasuna Bilbora ekarriz berriro ere, kultura segurua sustatzea eta bultzatzea zein garrantzitsua den gogora dezagun eta 2021. urteari amaiera biribila eman diezaiogun.\nGoxua’n Salsa, euskarazko lehen saltsa orkestrak, Emaidan Freskura singela aurkezten du\nKolonbiar- nafar taldearen erritmo salseroak Oso Polita euskal disko-etxearekin bat egin dute Goxua´n Salsa taldea 2020ko urtarrilean sortu zen Iruñean, kulturen...\nChill Mafiako kideek egin dute Irabazi Arte telesaileko abesti nagusia\nOso Polita disko-etxea izango da ETBren gazteentzako telesail berriaren soinu-bandako abesti guztien hornitzailea Irabazi Arte telesaila telebistako fenomeno berria izango...


Artxandako Funikularrak TripAdvisor 2016ko bikaintasun agiria lortu du. Noticias de Gipuzkoa\ngoi mailako kalitateko zerbitzua\nArtxandako Funikularrak TripAdvisor 2016ko bikaintasun agiria lortu du\nGehienbat bidaiarientzat eta turistentzat den web erreferentea da mundu osoan\nEFE - 2016(e)ko maiatzaren 31a, asteartea - 13:34etan eguneratua\nArtxandako funikularra (Borja Guerrero)\nArtxandako Funikularrak TripAdvisor webgunearen 2016ko bikaintasun agiria eskuratu du, agiriak banatzen diren seigarren urtean. TripAdvisor bidaiarientzat eta turistentzat dago taxututa eta erreferentzia da mundu osoan, urtero lau milioi erakunderi buruzko 150 milioitik gora iruzkin eta balorazioa jasotzen baititu, eta agiria erabiltzaileen aldeko iritzien bidez eman ohi da.\nBILBO. Bilboko Udaletik jakinarazi duenez, bikaintasun agiri hau argitalpen horietan oinarritzen da eta turisten eta bidaiarien iritzi onak sarri jasotzen dituzten lekuei eta establezimenduei ematen zaie. Hartara, funikularraren gainean adierazitako iritzi gehienei esker, "bikain edo oso ondo" kalifikazioa eskuratu du goi mailako kalitateko zerbitzua eskaintzeagatik.\nAlfonso Gil alkateorde eta Mugikortasunaren Politiken, Etxebizitzaren eta Garapen Osasungarriaren koordinatzaileak agiria jaso izana goraipatu eta funikularrak egunetik egunera erabiltzaile gehiago dituela baieztatu du. "Artxanda, inolako ezbairik gabe, amu turistikoa da Bilbo bisitatzera datozenentzat", esan du.\nHorren erakusgarri da funikularrak erabiltzaileen kopuruan azken hamar urteotan egin duen gorakada, batez ere, 2015etik aurrera, hain zuzen ere, lehen mendeurrena bete zuenetik hona, urte hartan 728.921 bidaiarik erabili baitzuten funikularra. 2016ko aurreneko hiletan ere bidaiarien kopuruak gora egiten jarraitu du.\nGaur egun Castaños auzoa eta Artxanda lotzen dituen funikularraren sustatzaileek 1915eko urriaren 3an inauguratu nahi zuten, baina azkenean 1915eko urriaren 7an egin zuten, 12.20an, garai hartako kronikek diotenez. Alkatea Ricardo Power Zabala zen (izendatu berria, Benito Marco Gardoquik dimititu ondoren), bidaiak zazpi minutuko iraupena zuen eta trenbideak metro bateko zabalera.\nGaur egun funikularrak Castaños auzoa eta Artxanda lotzen ditu hiru bat minututan. Astegunetan 07.15etik 22.00etara bitartean dago zerbitzuan;jaiegunetan, berriz, 08.15etik 22.00etara bitartean funtzionatzen du, eta udan (ekaina, uztaila, abuztua eta iraila) 23.00etara arte luzatzen du zerbitzua.\nFunikularrak 15 minutuko maiztasuna du, bidaiarien pilaketa dagoenean izan ezik, orduan handiagoa baitu bidaiariek geltokiak libre utzi ditzaten.


Jakintzagai amankomunek prestakuntzazko balio orokorra dute, beste gaitasun batzuk garatzeko balio instrumentala, eta aurreko etapako arlo batzuekiko lotura gisa balio dute.\nModalitateko berariazko jakintzagaiek balio propedeutikoa eta espezializaziozkoa eta oinarrizko balioa dute, modalitate bakoitzari dagokiona.\nAzkenik, aukerako jakintzagaiak Batxilergoaren izaera desberdinkatzailea eta lanbideratzailearen erantzuna dira.\nAukerako jakintzagaiak eta espezializaziozkoak hautatzeak prestakuntza-ibilbide desberdinak osatzen ditu.\nBatxilergoaren egitura berria, orokorki, azaroaren 29ko 1700/91 Errege-Dekretuaren bidez ezarri zen, eta Gutxieneko Irakaskuntzak 1178/1992 Errege-Dekretuan finkatu ziren.\nIV.2.1. Batxilergoaren Esperimentazioa eta Diseinua Euskal Autonomi Elkartean\nOrokorki, ikasketa hauek ezartzeko prestaketa-lanak gaur zein egoeratan dauden aztertzeko, beharrezkoa da 1993/94 ikasturte honetan Hezkuntza Sailak abiarazi duen batxilergo berrien esperimentazio-prozesua kontuan hartzea.\nAurretiazko ezarpen honen bidez, Hezkuntza-Administrazioak antolamendu-alderdi desberdinetan eta curriculum berrien garapenari dagokionez oso konplexua den egitura berri honen funtzionamenduari buruzko informazioa jaso nahi du.\nHorregatik, parte hartzen duten ikastetxeetan aurretiazko ezarpen-izaera duen esperimentazio hau abiaraztea, laguntza ematea eta jarraiketa egitea izan dira lanak eta, beraz, ikastetxe horietan aurreko egitura piskanaka ezabatzea dakarte.\nBatxilergoen aurretiazko ezarpenerako deialdia 1993ko maiatzean egin zen, ikastetxe publikoei Ikastetxeen Zuzendaritzek, Pedagogi Berrikuntzak eta Lanbide-Heziketak batera igorritako zirkularraren bidez.\nZirkular honetan lurralde-proportzionaltasuna, LHko ikastetxeen arteko oreka eta Batxilergoko Institutuak lehenesten ziren, eta baita tamaina desberdinetako ikastetxeen arteko konpentsazioa ere.\nEra berean, maila bereko beste adarren (LH edo BBB) desagerpena ezartzen zuen ikastetxe hauetan, eta Batxilergoko bi modalitate ezartzea.\nEskola-Kontseiluaren akordioa eskatzen zen, irakas-talde osoaren konpromisua eta gutxienezko baliabide batzuk.\nEsperimentazioa 1993/94 ikasturte honetan Batxilergoko nahiz LHko 11 ikastetxetan hasi da, eta bertan prestakuntza-ziklo batzuk ezartzea da asmoa, modalitateko aukerako jakintzagai jakin batzuk ikasi izana prestakuntza-ziklo jakin batzuetan sartzearekin lotuz.


Etxeek elikaduran egiten duten gastua eta horren bilakaera aztertu dugu: Etxe bakoitzak 4.400 euro gastatzen ditu batez-beste janaritan eta edaritan [4tik 1. orria] | Aldizkaria | EROSKI CONSUMER\nEtxeek elikaduran egiten duten gastua eta horren bilakaera aztertu dugu: Etxe bakoitzak 4.400 euro gastatzen ditu batez-beste janaritan eta edaritan\nBehera eta behera ari da kontsumitzaileen eroste-ahalmena. Herrialdeak dituen finantza-arazoek zamatu egin dituzte herritarrak, eta eusteko ere lanak ditu batek baino gehiagok. Eta, itxuraz, egoera ez da hobetuko epe laburrean: garestitu egin dira oinarrizko zerbitzuen prezioak (argia, garraioa...), zergak eta tasak ere igo egin dira (inflazioa bera baino gehiago) eta joera bera ari da gailentzen alde guztietan. Ondorioz, familiei gero eta zailagoa gertatzen zaie gastuei aurre egitea. Handik eta hemendik kentzen ari dira, eta elikadurari ere kendu izango diote; hala ere, oraindik ere elikagaietan joaten da familia bakoitzak duen aurrekontuaren zatirik handienetakoa. Espainiako Estatistika Institutu Nazionalak (INE) emandako zifren arabera, 2011. urtean familia bakoitzak, batez beste, 29.482 euro gastatu zituen, 2006. urtean baino %3,5 gutxiago. Batez besteko aurrekontu horretatik, %14 hartu zuten elikagaiek eta edari ez-alkoholdunek (bigarren lekuan ageri da atal hori, etxebizitza, ura, argindarra eta erregaia biltzen dituen atalaren atzetik).\nEROSKI CONSUMERek sakon aztertu nahi izan du Estatuko familia bakoitzak zenbat gastatzen duen elikaduran, eta gastu horrek zer-nolako bilakaera izan duen 2006. urtetik aurrera. Azterketa hori egiteko, INEren mikrodatuak erabili dira, non 70 elikagai talderen informazioa ageri baita. Hamazazpi autonomia erkidegotako datuak erabili ditugu: Andaluzia, Aragoi, Asturiasko Printzerria, Balear uharteak, Errioxa, Euskal Autonomia Erkidegoa, Extremadura, Galizia, Gaztela eta Leon, Gaztela Mantxa, Kanariak, Kantabria, Katalunia, Madrilgo Erkidegoa, Murtzia, Nafarroa eta Valentziako Erkidegoa.\nOndorio gisa esan daiteke janaria eta edaria oinarrizko beharrizanak direla, eta etxe bakoitzak, batez beste, 4.400 euro gastatzen dituela urtean (pertsona bakoitzak 1.700 euro). Haragitan joaten zaie diru gehien (aurrekontu osoaren %23 hartzen dute haragi mota guztiek) eta likoretan gutxien (ez da iristen %1era).\nEuskal Autonomia Erkidegoan gastatzen dute diru gehien janariak eta edariak erosten, ia 5.000 euro etxe bakoitzeko eta 2.000 euro baino gehiago pertsonako. Gutxien, Extremaduran: ia 3.800 euro etxe bakoitzeko eta 1.400 euro baino zertxobait gehiago pertsonako.\nElikadura-beharrak asetzeko gastua murriztu egin da 2006. urtetik 2011ra: etxe bakoitzak %3 gutxiago gastatu du, nahiz eta pertsona bakoitzaren gastua %2 handiagoa izan. Produktu moten bilakaera aintzat hartuta, alde handiak ikusten dira batzuen eta besteen artean: olioak eta gantzak erosteko erabiltzen den aurrekontua %40 murriztu dute familiek bost urtean, eta, aldiz, kafe, te eta kakaoarentzat %24 gehiago bideratzen dute.\nUrtean ia 4.400 euro\nEtxe bakoitzak, batez beste, 4.361 euro gastatu zituen janaritan eta edaritan 2011. urtean. Bost urteko epean, esan bezala, %3 murriztu da aurrekontu hori, baina urtetik urterako bilakaera ez da izan gorabeherarik gabea: 2007. urtean, adibidez, handitu egin zen; hurrengo urtean apaltzen hasi eta 2009.ean nabarmen egin zuen behera; 2010ean eta 2011n berriz ere gora egin zuen, baina oso gutxi. Izan ere, 2006 eta 2011 artean jakien IPK %12 jeitsi zen eta alkoholik gabe edariena eta tabakoarena %54,6. Elikadurako gastua ez ezik, beste hainbat arlotakoa ere murriztu behar izan dute Estatuko familiek. Hona hemen adibide batzuk: arropak eta oinetakoak (%24); altzariak, tresnak eta etxeko beste gastuak (%23); garraioak (%23); hotelak, kafeak eta jatetxeak (%12); aisialdia, ikuskizunak eta kultura (%11); eta beste ondasun eta zerbitzu batzuk, besteak beste zainketa pertsonala, bitxiak eta aseguruak (%8,5). Beste batzuk, aldiz, handitu egin dira: etxebizitza, ura, argia eta erregaiak (%22); irakaskuntza (%12); edari alkoholdunak eta tabakoa (%9) eta osasuna (%0,9).\nHurrengo orrira joan: Gehiena, haragitan >>\n[1. orria] Etxe bakoitzak 4.400 euro gastatzen ditu batez-beste janaritan eta edaritan\n[2. orria] Gehiena, haragitan\n[3. orria] EAEko herritarrek gastatzen dute gehien\n[4. orria] Erkidegoz erkidego


Gipuzkoako Haurtxokoak eta Gaztelekuak ikuspegi guztietatik - profesionalak - gipuzkoangazte\nHaurrak, nerabeak, gurasoak, hezitzaileak eta udal-teknikariak dira ikus-entzunezko honetan protagonista.\nGipuzkoako 47 udalerritan banatuta, 100 gune daude guztira, eta bertan 230 hezitzailek dihardute lanean. Gipuzkoako Foru Aldundiak 2016an jarri zuen martxan Haurtxokoen eta Gaztelekuen sarea indartzeko lehen kanpaina, Haur eta Nerabeen Nazioarteko egunarekin bat eginez. Ordutik bi urte igaro dira eta, marka berri bat sortzeaz gain, ekimen desberdinak burutu ditu, udalekin batera, haurtxokoak eta gaztelekuak gizarteratu, indartu eta zabaltzeko asmoz. Gipuzkoako Foru Aldundiko Gazteen Sustapen Zuzendaria Goizane Alvarezek adierazi duenez, “gaur aurkeztu dugun ikus-entzunezko lan honekin beste urrats bat eman nahi izan dugu Gipuzkoako haur eta nerabeentzat funtsezkoa den zerbitzu honen alde”.\nEra berean azaldu du ezinbestekoa zela ekimen honetan zerbitzuaren ardatz diren pertsonei ahotsa ematea. Horren ondorioz, komunikazio-kanpaina bideo batean oinarritu da, eta bertan, haurrak, nerabeak, gurasoak, hezitzaileak eta udal-teknikariak dira protagonista.\nBideoa Gipuzkoako herri desberdinetan grabatu da, aniztasuna eta errealitate desberdinak islatu ahal izateko. “Segurtasun-txoko bat, gizarte hobeagoa eraikitzeko aukera ematen duena, deskonektatzeko eta lagunekin egoteko gunea, euren herritartasuna aldarrikatzeko lekua, bide-laguntza, maitasuna, errespetua, aniztasuna, pertsonak hezten dituen espazioa, haur eta nerabeak libre sentitzeko lekua…”.\nBideoa www.gipuzkoangazte.eus atarian eta sare sozialetan egongo da ikusgai. Horrez gain, Gipuzkoako Foru Aldundiak gaineratu du irailerako, haurtxokoak eta gaztelekuak irekitzen direnerako, izena emateko kanpaina lantzen ari dela. “Izena emateko kanpaina horretan ere, haurrak eta nerabeak izango dira protagonista”.


Administratzailea-EIBZ – 2 orrialdea – IKT\nDuela gutxi Sites berriaren argi-ilunak azaldu genituen hemen. Bada, dagoeneko Sites berria denon eskura dago, ez dago mugatuta Hezkuntzako kontuetara, Gmail kontua duen orok erabil dezake plataforma berritua. Sartzeko aski dugu helbide honetara jotzea: https://sites.google.com/new. Gune berri bat sortu nahi badugu, Drive-n bertan topatuko dugu bidea, ohiko Berria botoia sakatuz eta Gehiago atalean Google Sites hautatuta. …\nNabigatzaileen gehigarrien artean Nimbus praktikoenetakoa da, inondik ere. Aurreko batean, ordenagailuko irudiak hartzeko Lightshot programa gomendatzen bagenuen ere, Nimbus ez da atzean gelditzen: irudiak hartzeaz gain, bideoa egiteko ere balio baitu, honela, oso erraz egin ditzakegu bideo-tutorialak, esaterako, ikasleei azalpenak emateko. Bestalde, irudiak hartu ondoren, oinarrizko edizioak ere egin ditzakegu, testua gehitu, geziak txertatu… Gehigarria …\nGoogle Sites berria dagoeneko probatu dugu eta hasierako unean gustatu bazaigu ere, plataforma berrituaren argi-ilunak aipatuko ditugu hemen. Egia esan, ilunak argiak baino gehiago dira, baina espero dezagun ilun horiek ere denborarekin argitzea. Has gaitezen alderdi positiboen zerrenda osatzen: Hizkuntza: interfazea euskaraz topatuko dugu, gure kontua hizkuntza horretan konfiguratuta badugu, noski. Erabilerraztasuna: dudarik gabe, Google-n …\nGoogle Classroom-en banakako zereginak bidaltzea


Hari baten oinordeko askeak | Kultura | Berria\nDan Lardnerrek eta Alex Niemetzek osatzen dute QTY taldearen oinarria. BERRIA Tamaina handiagoan ikusi\nMunduko hiri bakoitzak al dauka bere soinua? Edo horietan bizi eta lan egiten duten musikariek moldatzen dute soinu hori? Erantzuteko zailak dira galderak, baina ezin da ukatu —askotan klixeari jarraituta bada ere— ingurune batzuk musika jakin batzuk lantzeko haztegi bilakatzen direla denborarekin, nahiz eta orokortzeko joerak beti ezkutatzen dituen ñabardurak.\nAdibidez, New York. Ia bederatzi milioi biztanle dituen hiri hiperpopulatu bat. Munduko musika guztiak entzun daitezkeen espazio bat. Eta, hala ere, rockari dagokionez behinik behin, bada 1960ko hamarkadako aitzindariekin hasi eta gaur egunera arte luzatzen den hari bat, melodiei eta gitarrei ezinbesteko garrantzia ematen diena. Lou Reed —eta The Velvet Undergrounden hirugarren diskoa—, The Modern Lovers, Television, Patti Smith, Richard Hell & The Voivods eta The Strokes lotzen dituena. New Yorkeko soinua. Tradizio horretan kokatzen da QTY, Dan Lardnerrek eta Alex Niemetzek sortu duten taldea. Izenburu bereko disko labur eta bizi batekin estreinatu dira.\nHasteko, azalpen bat. New York dute bizileku, han bizitzeak eragiten die, eta New York dute DNAn. Baina ez hori baino gehiago: «New Yorkeko talde asko gustatzen zaizkigu, eta hazten ari ginela, aitzindari horiek guztiak irentsi genituen... Television, Lou Reed, Patti Smith... Hiriak eragin handia izan du gugan, baina ez gaitu definitu». Eta zehazte aldera, haietaz hitz egitean aipatzen diren taldeak ikusita, nahiago dute distantzia jarri: «The Modern Lovers gehien gustatzen zaigun taldeetako bat da. Baina The Strokesek ez du gugan eragin, eta esango nuke haiekin alderatzen gaituztela gitarra talde bat garelako eta New Yorketik gatozelako. Gauza bera The Velvet Underground eta Televisionekin». Aldiz, Smog, The Silver Jews eta Pavement erreferentziak izan direla dio Lardnerrek.\nBai Lardner (ahotsa eta gitarrak) bai Niemetz (gitarrak eta koruak) Grand Rapids izeneko talde batean aritu ziren aurretik —EP bat besterik ez zuten argitaratu—, baina laukote hura —bi mutil eta bi neska— artean bizirik zegoela, hasi ziren Lardner eta Niemetz beren proiektu berria osatzen. «Grand Rapids arrazoi naturalengatik amaitu zen. QTY askoz hobea da».\nDenbora nahiko labur batean idatzi zituzten taldearen estreinako diskoa osatzen duten hamar kantuak eta azkenean kanpoan gelditu diren beste dozena erdi bat, eta idatzi ziren garaiaren isla dira, Lardnerrek dioenez: «Oso zintzoak dira; gure bizitzaren parteak modu liriko batean transmitituak».\nBernard Butlerrek ekoitzia\nDiskoa Londresen grabatu dute, eta Bernard Butler gitarrista eta ekoizlea izan dute laguntzaile grabazioan. Ordu erdi eskasean, QTYk poparen eta rockaren artean mugitzen diren hamar pieza bildu ditu, gordinak bezain dotoreak, eta nolabaiteko klasikotasun baten barruan, glam ukitu bat ere gordetzen dutenak. Izan ere, ez dute ezkutatzen David Bowierekiko edo T-Rexekiko miresmena, eta horregatik jo zuten Butlerrengana, ezagutzen zutelako Suede taldeko gitarrista izan zenaren zaletasuna. «Bowie, [Marc] Bolan, [Bryan] Ferry eta [Brian] Eno nire unibertsoa izan ziren gazteagoa nintzenean. Baina Bernardek ondo ulertu zuen gu egon gintezkeela musika horretaz erabat maiteminduta, eta har genitzakeela haiengandik elementuak eta, aldi berean, gu geu izaten jarrai genezakeela». Horren emaitza da QTY, nolabait garaiz kanpokoa dirudien disko bat, amaitzen ez diren melodiez eta harmoniez jositakoa, eta inportanteena, gutxienez buruan iltzatzen diren dozena erditik gora kantu biltzen dituena: Dress / Undress, Michael, Cold Nights, Word for This, Sad Poetic...\nDiskoa abenduan kaleratu zuten, eta, Erresuma Batuan kritika onak izan dituen arren —aurretik ateratako singleak joan ziren giroa prestatuz—, ez du izan batzuek aurreikusten zuten oihartzuna. Ez da iritsi, behintzat, Erresuma Batuko astekariek hype bihurtzen duten talde horietako bat izatera. Lardnerrentzat eta Niemetzentzat, hala ere, ez da hori garrantzizkoena, nahiz eta nahiko luketen ezagunak izatea. «Gustatuko litzaiguke gure kantuek arreta piztea eta gugan itxaropena egotea. Sinesmen osoa daukagu kantuetan eta diskoan; jendeari ez bazaio gustatzen, hori oztopo bilakatzen da, baina ez gure kontua. Guk, gure aldetik, egin dugu egin duguna, eta oso harro gaude».\nQTY-k aurkezpen lan baten moduan ere funtzionatzen du. Zuzen. Apaindura handirik gabe. «Hori da. Diskoa gu gara. Eta zuzenean jo daitekeen lan bat ere bada, rock talde batek jo dezakeen lan bat».


Haize zoroa zebilela esaten zuten, jendearen penak zuztarretik erauzi nahi balitu bezalakoa. Eta zapia han geratu zen Igareta baserri ondoko arta-soro batean zimurturik. Martari eskumuturretik eroria behar zuen, han ikusiak zituzten Nuarbeko bi umek Manuel tabernaria eta biak txintxirrina jotzen, elkarri azpiak egiten, txortan. Itxurazko emakumea egongo zen, baina hirurogeita hamaika urte, ederrenak izanda ere, hirurogeita hamaikatxo dira. Ditxa handia izango da pasiera aterata oraindik gorputzaren apetak horrenbesteko aurrera-karga eragitea, bide ondoko soroan ezsi eta ezno horrela ekiteko.\nLurrin gozoa zerion. Alargundu baino lehenagokoa. Dena seguru zenekoa, gaurkoari biharkoak jarraituko ziola, eta burubide bati arrazoibide bat eta hurrengo sendoagoak lotuko zitzaizkiolako sasoia. Hari egin zion kolpe armairutik telefonoak jo zuenean, ez zuen aukeratu Martak, haren eskuak bilatu zuen itsu-itsuka goiko kaxoian, bidean zetozen malkoen lagun behar zuela konprenituta. Kukuerriko bidean aurkitu zutela kamioan trabeska, zerraldo. Batzuentzat burua galtzen hasi zen senarrari lur heze eman zionean, besteentzat lotsa hobiratu zuen gizon zenaren kutxan.\nBurutik beherakoarekin zen batean Karmen lagunari eskatu zion behin Azkoitiko plazan. Azoka eguna zen, larunbata, eta Martari garbitu eta adiskideari itzultzea ahaztu. Karmenek bizkiak izan zituenean burkopean zeukan, hozka egiten zion aldika burko muturrari musuzapia ukabilean bihurrituz, eta gelako sabaian munduaren akabera, edo sikiera minaren amaiera esan nahiko zuen seinaleren bat ikustea izango luke nahiena orduan. Sabaiak baina, zuritasun mutua besterik ez zion adieraziko, letxera eman berriko ankertasun soraioa azalera osoan. Musuzapiak bestela hartzen zituen Karmenen malkoak, beste gozo batekoak zenituen harenak, gazteagoak, bizitzaren alderago etzanak Martarenen aldean.\nEta lehenago urteak egin zituen gordean Karmenen poltsan. Linge basque iragartzen duen denda batean sartu zen Ander, bere bihotzeko lagun iheslariari bisitan joan zitzaizkion hartan, detailetxo bat. Ehundaka lauburutxo zuri fondo azulean lerro-lerro denak. Lauburutxo zuriak fondo azulean, Anderren eskuak Karmenen gerriak oratzen eta ontzien tutu errimea Ziburuko kaian. Euren gorputzen gozoa mugaren alde batetik bestera garraiatu zuten. Etxerakoan kera egin zuten Hondarribian. Makatza iritzi zion gau hartan Anderren tuari ahoan, eta geroak garraztu baino ez zizkion egin aieru eta gomutak.\nGaliziatik, Celanovatik, heldu zitzaion agurreko gutuna. Handik gertuan lana sortu zitzaiola, hargin lanbidea ikasteko aukera zuela eta deituko ziola hurrengo batean. Eskutitza poltsa maiztuaren zolan paratu zuen, lauburutxoak eta fondo azul haren epelean. Aurrerago aita bat asmatu behar izan zien alaba bikiei. Argazki bitan ederretsi berez ederrak izan ziren egunak, eta irudietan ageri ez zirenak leundu. Alaben aurrean politikari egotziko zion berak beste zer edo zeri bilatzen zion kulpa.\nMartak erakutsi zion behin Espainiako prentsatik jasotako albistea, Anderrek Mexikon behar zuela zioena, eta ondoren Anderri, munduko edozein polizi-bihotzen kutixia ernetzeko adina ekintza arbuiagarrien zerrenda luzea erantsiz, bide batez. Ez ziren sinestekoak, alabak eskolako adinean ziren zegoeneko, eta lauburuekiko painelua gutun jada zaharminduaren —hitz umotuegiak, hitz mailatuak, hitz ostenduak, janak eta behin eta berriz marruskatutako hitz biribilak— aterpetik jaregin zuen. Handik Martaren eskurainoko bidea erraz egin zuen, irristan bezala, eskutik eskura.\nBarru-barrutik erne zitzaion gizon beharra Martari alargunberritan. Atsoa zen eta atsoa zegoen, eta bi jenerotako atsotasunak itsatsiko zion Manuel donadoaren maitasunaren aurrean, Nuarbeko zulora ekartzerainoko gustagarritasuna. Badira bakartzeko beldurrak diruak beste dezakeela munduan sarri-sarri erakusten dutenak.\nEta han zegoen zapia arta-soroan, udazkeneko zoztorren artean, sortu gabeko nazio bateko bandera, bildu gabeko sentimenduen bandera eraitsi bat. Haizeak noiz hartuko. Haizeak eta urak noiz garraiatuko ehundaka lauburutxoz osatutako hosto zimela Malkortxon behera, eta Landetan barrena, Ucin altzairutegiko horma eta ur uherretako oztoparriak lehia gogorrean gainditzera, uraren indarrak noiz jarriko ahate berantiarren ikusgarri Enparango zubi parean, ibaiak noiz utziko Eskuztatik aurrera, Lasao baino lehen, ubide bazterreko adar batean zintzilik, ilunabar beltzari diosala egiten, aldiro autoen argi luzeek itsututa.\nBarru-giro zegoen. Denek zuten etxerako presa, behin-behineko atsedena betiko bakearekin parekagarri balitz bezala. Mundua ere etxe sendo bat dela sinetsi nahi balute bezala denek batera, bakoitzak bere tokitik. Aterpean harrapatuko zituen euriak behintzat. Haizea apaldu ahala eman zion euri trinkoari, bortitz, okerka, petril haustuen gainean, lantegien gainean eta teilatuen gainean, bailaran behetik gora, Azpeitiko teilatuetan, Urrestillako teilatuetan, Nuarbeko leihoetan euria joka.


Leonardo Sciascia - Wikipedia, entziklopedia askea.\n1979ko uztailaren 17a - 1979ko irailaren 24a\nRacalmuto, 1921eko urtarrilaren 8a\nItaliako Erresuma (1921eko urtarrilaren 8a - 1946ko ekainaren 18a)\nItalia (1946ko ekainaren 18a - 1989ko azaroaren 20a)\nPalermo, 1989ko azaroaren 20a (68 urte)\npolitikaria, idazlea, kazetaria, eleberrigilea, antzerkigilea, gidoilaria, poeta eta saiakeragilea\nEqual Danger (en)\n1.2 Lizentziatura eta lehen lanak\n1.3 Lehen idazlanak: poesia eta saiakerak\n1.4 Erroman: Ipuinak\n1.5 Caltanissettan: eleberriak\n1.6 Saiakera berriro\n1.8 Elaberrigintzan berriro\n1.10 Polizia-elaberriak berriro\n1.12 Frantziako kulturarekiko harremanak\n1.13 Bizitzako azken urteak\n2.1 Leonardo Sciasciaren idazlanak\n3 Sciascia euskaraz\n4 Film bihurtutako Sciasciaren idazlanak\nLeonardo Sciasciaren esaldi bat Racalmuto herrian.\nLeonardo Sciascia Racalmuton jaio zen, Agrigentoko probintzian (garai hartan Girgenti deitua). Bi anaia zituen, bera baino gazteagoak. Aita, Pasquale Sciascia, sufre-meategi bateko bulegaria zen, eta ama, Genoveffa Martorelli, etxekoandrea, artisau familia bateko alaba; idazlearen historiak sufre-meategian ditu sustraiak, izan ere haren aitak eta aitonak bertan lan egiten zuten.\nZazpi urte zituenean, lehen hezkuntza hasi zuen Racamulton eta hasiera-hasieratik irakurle sutsua izan zen. Familia osoa Caltanissettara joan zen bizitzera 1935ean eta bera “IX Maggio” Maisu Eskolan matrikulatu zen; Vitaliano Brancati irakasle izan zuen bertan eta, denboraren poderioz, Leonardoren eredu bilakatu zen eta idazle frantziarren lanak irakurtzera bultzatu zuen. Giuseppe Granata (ondoren senatari komunista bihurtu zena) ere izan zuen irakasle, eta berari esker, Estatu Batuetako literatura eta ilustratuak ezagutu zituen. Bere autobiografian dio Caltanissettan bere bizitzako urterik onenak igaro zituela, urte ahaztezinak; bertan bizi izan zituen bere bizitzako lehenengo esperientziak eta aurkikuntzak, eta baita bere prestakuntza kulturalaren oinarria jaso ere.\nLizentziatura eta lehen lanak[aldatu | aldatu iturburu kodea]\nLeonardo Sciasciari Racalmuton ipinitako estatua.\nSoldadutza egitera joateko deitu ziotenean, osasun azterketan bi aldiz ez zuten onartu; hirugarrenean, ordea, bai, baina eginkizun sedentarioak egokitu zizkioten. 1941ean maisu-titulua lortu zuen; urte hartantxe hasi zen lanean bere herrian, ez ordea eskolan, baizik eta gari uztak kontrolatzen zituen Estatuaren partzuergo batean. Lan horretan, 1948ra arte aritu zen eta horri esker gertutik erzagutu ahal izan zuen bere herriko nekazarien bizimodua.\n1944an ezkondu zen, Racalmutoko eskola elementalean irakasten zuen Maria Andronico izeneko maistra batekin; bi alaba izan zituzten, Laura eta Anna Maria.\nSciasciaren anaia batek, Giuseppek, bere buruaz beste egin zuen 1948an, eta heriotza hark eragin sakona izan zuen Leonardoren aldartean. 1949an, Racalmutoko eskola elementalean hasi zen irakasten.\nLehen idazlanak: poesia eta saiakerak[aldatu | aldatu iturburu kodea]\n1950ean Favole della dittatura argitaratu zuen eta Pier Paolo Pasoliniren ohar eta hitzaurrearekin. Liburua hogeita zazpi poesia-testu laburrez osatuta dago.\nBi urte geroago, 1952an, La Sicilia, il suo cuore poesia-bilduma argitaratu zuen, Emilio Greco eskultore siziliarraren irudiekin.\n1953an, Siziliako Gobernuak emandako “Pirandello saria” eman zion, Pirandello e il pirandellismo saiakera idazteagatik. Urtebete geroago, 1954an, literaturari eta ikerketa etnologikoei buruzko aldizkari antologiko batzuetan idazten hasi zen, eta Salvatore Sciasciak argitaratzen zituen «Galleria» eta «I quaderni di Galleria» aldizkarien zuzendari kargua hartu zuen bere gain.\n1956an, Le parrocchie di Regalpetra deitutako laburpen autobiografikoa argitaratu zuen, bere herriko eskolan irakasle bizi izandako irakasle-esperientzia kontatzeko helburuarekin. Urte horretantxe, Caltanissettako eskola batera bidali zuten lanera.\nErroman: Ipuinak[aldatu | aldatu iturburu kodea]\n1957-1958 ikasturtean, Erromako Hezkuntza Publikoaren Ministerioan lanean hasi zen, eta udazken hartan hiru ipuin argitaratu zituen, Gli zii di Sicilia liburu-sortaren barruan aurki ditzakegunak. Liburua La zia d’America ipuinarekin hasten da (Amerikaren mitoa desakralizatzeko asmoz). Bigarren ipuina La morte di Stalin da, eta kasu honetan ere pertsonaia mito bat da, komunismoarena, hain zuzen ere; oraingoan, Stalin da mito horren adierazpena, Calogero Schirò siziliarraren begietan. Hirugarren ipuina, Il quarantotto, Italiako batasunaren garaiko kontakizun batzuk kontatzen ditu siziliar baten ikuspegitik. Ipuin honetan, idazleak klase nagusiaren axolagabekeria eta zinismoa salatu nahi ditu, aurretik Federico De Robertok I Viceré liburuan (1894) eta Giuseppe Tomasi di Lampedusak Gattopardo elaberrian jorratu zuten bide beretsutik.\nLiburua argitaratu ondoren, beste ipuin bat gehitu zion 1960ko edizioan, L’antimonio. Kritikarien aldetik oniritzia lortu zuen, eta Pasolinik ipuinari buruzko artikulu bat idatzi zuen Officina aldizkarian. Ipuin horretan, meatzari siziliar baten istorioa kontatzen du; meatzaria, gas leherketa batetik bizirik atera ondoren, Abisiniako gerrara joan zen boluntario, eta geroago Espainiako gerra zibilean parte hartu zuen.\nCaltanissettan: eleberriak[aldatu | aldatu iturburu kodea]\nSciascia Erroman geratu zen urtebetez eta itzulitakoan Caltanissettan bizitzen jarri zen familiarekin, bertako Udalaren Irakaskuntza Patronatoan lanpostu bat hartuta.1961ean Hontzaren eguna eman zen argitara, euskaraz Koldo Bigurik itzulia eta Literatura Unibertsala bildumaren barruan Ibaizabal argitaletxeak plazaratua, eta idazlearen lanen erreferentzia genero izango zen polizia-nobelaren lehenengo eredua dela esan daiteke. Eleberri honetan oinarrituko zen 1968an Damiano Damiani zinemagileak egin zuen izen bereko filma; 60ko hamarkadan Sciasciak bere nobelarik entzutetsuenetako batzuk idatziko zituen, siziliar kulturari buruzko ikerketa historikoak ardatz harturik.1963an, XVIII. mendeko Palermo hirian girotutako Il consiglio d'Egitto argitaratu zuen. Bertan Giuseppe Vella abade faltsutzaile trebeak aintzinako kode arabiar bat “asmatzen” du, baroi siziliarrak zilegitasun eta onura askorik gabe utz zitekeena Caracciolo Erregeordearen mesedean.\nSaiakera berriro[aldatu | aldatu iturburu kodea]\n1964an Morte dell'Inquisitore saiakera edo kontakizun laburra argitaratu zuen; XVII. mendean girotutako liburu honetako pertsonaia nagusia Diego La Matina fraide heretiko siziliarra da, Inkisizioaren biktima izan zena, Siziliako Erresumako Juan Lopez De Cisneros inkisidorea hiltzeagatik.\nOndoko urtean, 1965ean, Feste religiose in Sicilia izeneko beste saio bat argitaratu zuen, Ferdinando Scianna argazkilariaren bilduma baten aurkezpenaren barruan; lan honetan, Sizilia eta Espainia alderatzen ditu, bi herrietako gizartean sineskera erlijiosoek eta mitoek duten garrantziaren ikuspuntutik.\n1965ean, "L'onorevole" izenburuko komedia atera zuen, gobernuaren eta mafiaren arteko konplizitatea gogorki salatzen zuen lana.\nElaberrigintzan berriro[aldatu | aldatu iturburu kodea]\n1966an elaberrigintzara itzuli zen, A ciascuno il suo lanarekin, aurreko Hontzaren eguna liburuan erabilitako elaberri beltzaren ereduari jarraituz. Lan honetan, kontakizuneko protagonista institutu-irakasle bat da, Paolo Laureana izenekoa, jakin-min hutsagatik ikertzen hasten dena herriko botikariaren eta haren lagun mediku baten hilketa; ikerketa horretan, herrikoen isiltasunarekin egingo du topo, beladurraren eta ustelkeriaren eraginez. Elio Petri zine-zuzendariak izen bereko film bat egin zuen 1967an liburu honetan oinarrituta.\nPalermon[aldatu | aldatu iturburu kodea]\n1967an Palermora joan zen bizitzera eta "Siziliako idazleak" zeritzan antologia bat argitaratu zuen Salvatore Guglielminorekin batera.\n1969an Corriere della Sera egunkariarekin kolaboratzen hasi zen eta "Recitazione della controversia liparitana dedicata ad A.D." eman zuen argitara; testu honetan, antzezpen moduan kontatzen da Lipariko gotzaindegiak ez zuela ordaindu nahi txitxirio-zama bat saltzeagatik zegokion zerga (XVIII. mendearen hasieran girotuta dago), eta, horretarako, gotzainak zergalariak eskumikatu zituela, baina Erregek eskumika hori bertan behera utzi zuela. Hutsala dirudien istorio honen atzean, ordea, Sobiet Batasunaren eta haren estatu sateliteen arteko harremanei buruzko salaketa bat ezkutatzen da. Izenburuko A.D. inizial horiek Alexander Dubčeki dagozkio, 1968ko Pragako Udaberria deitutakoaren protagonista izandakoari.\nPolizia-elaberriak berriro[aldatu | aldatu iturburu kodea]\n1971an "Il contesto" eleberria argitaratu zuen, genero beltzera itzulirik. Liburu honetan, Rogas izeneko inspektoreak justiziaren oker baten ondorio den arazo bat konpondu eta epaile batzuen hilketa argitu behar du. Kontakizuna alegiazko herrialde batean gertatzen den arren, argi dago irakurlearentzat herrialde hori Italia dela. Liburu honek ikamika dexente harrotu zuen, ikuspegi politikotik, literaturaren ikuspegitik baino areago, baina Sciasciak ez zuen eztabaida horretan parte hartu nahi izan eta, horregatik, Campiello Sari garrantzitsurako hautagaitzari uko egin zion.\nFrancesco Rosi zine zuzendariak film bat egin zuen eleberri honetan oinarriturik, Cadaveri eccellenti izenburuarekin, 1976an.\n1971an, halaber, egiazko kronika beltzeko gertakizunei salaketa soziala eransteko joerarekin jarraitu zuen, Atti relativi alla morte di Raymond Roussel izeneko lana argitaratuz. Bide horri eutsi zion geroago ere, 1976ko I pugnalatori eta 1978ko L'affaire Moro eleberriekin.\n1973an Il mare colore del vino (euskaraz, Itsaso ardo kolorea, Josu Zabaletak itzulia, Erein, 1984) ipuin sorta plazaratu zuen.\nPCIren zerrendetan aurkeztu zen 1975eko udal hauteskundeetan, independente gisa, Palermoko udalerako. Bigarren geratu zen, alderdiko idazkari erregional Achille Occhettoren ondoren eta Renato Guttuso hautagai ospetsuaren aurretik.\nUrte hartantxe, La scomparsa di Majorana argitaratu zuen, 30eko hamarkadan desagertu zen Ettore Majorana izeneko italiar fisikari bati buruzkoa.\nBi urtez jarraitu zuen Palermoko udalean, 1977an dimisioa aurkeztu baitzuen, Italiako Alderdi Komunistarekin hainbat desadostasun aurkitu eta gero. 1979an Partito Radicale delakoaren proposamena onarturik, Europar Parlamenturako eta Italiako Diputatuen Ganberarako hauteskundeetara aurkeztu zen; bietarako aukeratua atera ondoren, Diputatuen Ganbara hautatu zuen, bai eta 1983ra arte bertan jardun ere, Aldo Mororen hilketa argitzeko parlamentu-batzordean lan egin zuelarik batez ere; gogor kritikatu zuen Italiar Estatuak Mororen bahiketan zehar erakutsi zuen "jarrera irmoa", Brigada Gorriekin negoziatzearen alde azaldu ere azaldu baitzen, nahiz eta berak argi eta garbi gaitzesten zuen indarkeriaren erabilera. Botorea zorrotz kritikatzen zuen, bai eta haren sekretu aitorrezinak ere. Hainbat delituren aurkako neurriak gogortu eta Estatuaren aparatuei botere bereziak onartu zizkien emergentziazko legeriaren aurka agertu zen; mafiako eta terrorismoko "pentito" edo damutuen erabilera gaitzetsi zuen, bere ustez abantaila gehiegi onartzen baitzien gaizkile damutuei seguruak ez ziren errebelazioak egitearen truke, eta jende errugabea kaltetu zezakeelako. Estatuaren eta terrorismoaren arteko harreman ilunak salatu zituen lehenengoetarikoa izan zen.\n1978an "L'affaire Moro" izeneko liburua argitaratu zuen, italiar politikari horren bahiketa eta hilketa eta geroagoko auziari buruz.\nFrantziako kulturarekiko harremanak[aldatu | aldatu iturburu kodea]\nUrte horietan bidaia ugari egin zituen Parisera eta asko ugaldu ziren kultura frantsesarekin zituen harremanak.\n1979an "Candido ovvero un sogno fatto in Sicilia" argitaratu zuen, Voltaire idazle frantsesaren lanean oinarrituta.\n1980an "Il volto sulla maschera" eta Anatole France idazle frantsesaren liburu baten itzulpena argitaratu zuen, "Il procuratore della Giudea" ("Le Procurateur de Judée", frantsesez).\n1984an "Stendhal e la Sicilia" izenburuzko entsegu bat argitaratu zuen, idazle frantses horren jaiotzaren gorazarrez.\nBizitzako azken urteak[aldatu | aldatu iturburu kodea]\nUrte haietan, medikuek mieloma diagnostikatu zioten eta gero eta sarriago joan behar izan zuen Milanera sendatzera, baina, hala ere, idazten jarraitu zuen.\n1986an "La strega e il capitano" argitaratu zuen, Alessandro Manzoni idazlearen jaiotza ospatzearren idatzitako entsegua.\nAutobiografia kutsuko hiru eleberri poliziako labur plazaratu zituen geroago: "Porte aperte" 1987an, "Il cavaliere e la morte" 1988an eta "Una storia semplice" 1989an, azken hau Caravaggioren maisulan baten lapurretan inspiratua.\nHil baino hilabete batzuk lehenago, bere azken hiru idazlanak egin zituen: "Alfabeto pirandelliano", "A futura memoria (se la memoria ha un futuro)", hil ondoren argitaratua, eta "Fatti diversi di storia letteraria e civile".\nLeonardo Sciasciaren idazlanak[aldatu | aldatu iturburu kodea]\nLe parrocchie di Regalpetra , Laterza, Bari, 1956 e 1967\nGli zii di Sicilia, Salvatore Sciascia, Caltanissetta, 1958 e Einaudi, Torino, 1960 con l'aggiunta de L'antimonio\nIl giorno della civetta, Einaudi, Torino, 1961\nIl consiglio d'Egitto, Einaudi, Torino, 1963\nL'Onorevole, Einaudi, Torino, 1965\nFeste religiose in Sicilia (fotografie di Ferdinando Scianna), Leonardo da Vinci, Bari, 1965\nA ciascuno il suo, Einaudi, Torino, 1966\nNarratori in Sicilia, (in collaborazione con S. Guglielmino), Mursia, milano, 1967\nRecitazione della controversia liparitana dedicata ad A.D., Einaudi, Torino, 1969\nLa corda pazza, Einaudi, Torino, 1970\nAtti relativi alla morte di Raymond Roussel, Esse Editrice, Palermo, 1971\nIl contesto, Einaudi, Torino, 1971\nIl mare color del vino, Einaudi, Torino, 1973\nTodo modo, Einaudi, Torino, 1974\nLuciano e le fedi (Prefazione ai Dialoghi di Luciano), Einaudi, Torino, 1974\nLa scomparsa di Majorana, Einaudi, Torino, 1975\nI pugnalatori, Einaudi, Torino, 1976\nCandido, ovvero un sogno fatto in Sicilia, Einaudi, Torino, 1977\nL'affaire Moro, Sellerio, Palermo, 1978\nNero su nero, Einaudi, Torino, 1979\nDalle parti degli infedeli, Sellerio, Palermo, 1979\nConversazioni in una stanza chiusa, (con davide Lajolo), Sperling & Kupfer, Milano, 1981\nKermesse, Sellerio, Palermo, 1982\nLa sentenza memorabile, Sellerio, Palermo, 1982\nCruciverba, Einaudi, Torino, 1983\nCronachette, Sellerio, Palermo, 1983\nPer un ritratto dello scrittore da giovane, Sellerio, Palermo, 1985\nLa strega e il capitano, Bompiani, Milano, 1986\n1912+1, Adelphi, Milano, 1986\nPorte aperte, Adelphi, Milano, 1987\nIl cavaliere e la morte, Adelphi, Milano, 1988\nAlfabeto pirandelliano, Adelphi, Milano, 1989\nUna storia semplice, Adelphi, Milano 1989\nFatti diversi di storia letteraria e civile, Sellerio, Palermo, 1989\nA futura memoria (se la memoria ha un futuro), Bompiani, Milano, 1989\nOcchio di capra , Piccola Biblioteca Adelphi, Adelphi, Milano, 1990\nOpere – 1956.1971, A cura di Claude Ambroise, Classici Bompiani, ISBN 88-452-4413-X\nOpere – 1971.1983, A cura di Claude Ambroise, Classici Bompiani, ISBN 88-452-5001-6\nOpere – 1984.1989, A cura di Claude Ambroise, Classici Bompiani, ISBN 88-452-5302-3\nSciascia euskaraz[aldatu | aldatu iturburu kodea]\nItsaso ardo kolorea (Il mare colore del vino), itzultzailea Josu Zabaleta, Erein, 1984.\nHontzaren eguna (Il giorno della civetta), itzultzailea Koldo Biguri, Ibaizabal argitaletxea, Literatura Unibertsala bilduma, 1991.\nFilm bihurtutako Sciasciaren idazlanak[aldatu | aldatu iturburu kodea]\n1967: A ciascuno il suo di Elio Petri\n1968: Il giorno della civetta di Damiano Damiani\n1969: Un caso di coscienza di Giovanni Grimaldi\nCadaveri eccellenti di Francesco Rosi, tratto dal romanzo Il contesto\nUna vita venduta di Aldo Florio, dalla novella L'antimonio\n2001: Il Consiglio d'Egitto di Emidio Greco\n(Italieraz) Amici di Leonardo Sciascia\n(Italieraz) Recensione Il giorno della civetta\n(Italieraz) Parco letterario Leonardo Sciascia


Funtzionarioei soldata %1 igotzea «adarjotzea da», ELAk dioenez | Berria.eus\nEkonomia Funtzionarioei soldata %1 igotzea «adarjotzea da», ELAk dioenez\nFuntzionarioei soldata %1 igotzea «adarjotzea da», ELAk dioenez\nSindikatuen arabera, eskasa da Eusko Jaurlaritzak bere langileei ezarri dien %1eko soldata igoera, erosteko ahalmenaren galera ekarriko duelako. «Adarjotzea da», ELAren arabera. «Azken zazpi urteetan gertatu den bezala, herri administrazioan beste murrizketa bat ezartzea esan nahi du», ziurtatu du EAEko administrazio publikoko sindikatu nagusiak, agiri baten bitartez.\nAsteartean jakinarazi zuen Josu Erkoreka bozeramaileak Jaurlaritzak %1 igoko ziela soldata administrazio publikoko langileei eta haren menpeko enpresetakoei. Atzerako eragina izango du erabakiak, hau da, urtarrilaren 1etik aurrerako soldata guztiak igoko dira, eta abuztura arte jaso ez dutena aurrerantzean ordainduko zaie langileei.\nBere erabakiaz «harro» agertu izana kritikatu dio ELAk Jaurlaritzari. «Espainiako Gobernuak estatuko aurrekontu orokorretan ezarritakoari men egin dio, besterik ez». Gainera, gogorarazi du Jaurlaritza izan dela azken administrazioa bere langileei soldatak igotzen.\nELAk nabarmendu du erosteko ahalmena galdu dutela Jaurlaritzaren menpeko langileek, iaz inflazioa %1,5ekoa izan zelako. Aurreko urteetako askotan soldatak izoztua izan dituztenez, krisia hasi zenetik %15eko galera izan dute soldata publikoek, sindikatu horrek kalkulatu duenez. 2012an kendutako aparteko soldata baten erdia pagatzeke duela, eta azken sei urteetan Itzarri pentsio osagarriari ez diola ekarpenik egin ere aurpegiratu dio Jaurlaritzari.\nBeste sindikatu batzuek ere begi txarrez hartu dute %1eko igoera. «Irrigarria», «lotsagarria» eta «pobrea» da, Esan sindikatuaren iritziz. Gutxienez %3 igo beharko lukeela dio ertzainen talde horrek.\nUGTk, bestalde, azaldu du igoera ez dela nahikoa, eta ezin dela erreferentzia gisa baliatu sektore pribatuko hitzarmenetarako.


Hiru foros hotel onenak. Deskribapen laburra eta ezaugarriak 2022\nHotelak itsasoz Livadia Yalta Prezioak, Iritziak, Argazkiak, Hotel bat erreserbatu\nMini hotel "Mona Lisa" - Perla itsasertzean\nMini-hotel "foros" - itsasoaren hotel onena\nMini-hotel "lukomorier" - Landa-etxea foroetan\nZergatik aukeratu behar duzu "Vk-Hotel-Royal" skk-en hotelen artean?\nHotelaren prezioak "VK-hotel-royal" itsasertzean dagoen gona gainean?\nGoi-goiko eta izarreko hotelak Krimeako hegoaldeko kostaldean?\nGora-izar onena mini hotelak eta hotelak gona gainean?\nSochi hotelak Itsasaldean - Nire aukeraketa <: <:\nSochi hotelen prezioak asko igo dira urtaroan. Gainera, gela merkeagoak azkar desmuntatzen dira. Hilabete garestiena abuztua da. Behar dituzun datak kostu zehatza hobe da estekak ikustea.\nSochi historia luzea duen estazio bat da, izan ere, Sobietar garaia itsasoan udako oporretarako norabide nagusietako bat da. Zerbait egin behar da eta zer bisitatu. Postan hiriko ikusmenez bereizita deskribatu nuen.\nVityazevo-ko hotelen katalogoa Itsasoaren eta itsaso beltzaren kostaldean bitartekaririk gabe. Objektu guztiak itsasertzetik 200 metrora daude. Vityazevo-ko hotel ezagunenak itsasoaren ondoan eta itsasoari begira.\nMini-hoteleko lurraldean pribatu bat dago, Buffet sistemaren gosaria eskaintzen duena. Sukaldariek Europako eta etxeko sukaldaritzako platerak prestatzen dituzte. Kafetegian, pastel freskoaz gozatu ahal izango duzu kafe bizigarriarekin edo Krimeako ardoarekin. Ekialdeko Eassensek kako bat eska dezake. Masaje terapeuta profesionala du: hawaiiarra, tailandiar eta aurkako zelulitisa Bere iritziak gorputzera eta muskuluak itzuliko dira tonuan balio erakargarrian.\nMini Guesthouse 9 gelak hondartzatik 4 minututara bereizten dira. Bere leihoetatik ikuspegi liluragarria irekitzen da. Gonbidatuentzat, honako zenbaki hauetan oinarritutako ostatua eskaintzen du:\nForoetan gonbidatu bakoitza aire girotua da, satelite bidezko telebistarekin eta hozkailuan konektatutako telebista. Prezioak honako hauek ditu:\nLogela bakoitzak hornitutako patiorako sarbidea du. Balkoietan Zilarrezko Altzariak instalatu ziren. Haurrek dituzten gonbidatuek sehaska baten instalazioa aurrez agindu dezakete. Prezioak 2000. egunean hasten dira.\nForos Hotelak itsasoaren ondoan ez dira zenbaki isolatuekin finka txikiak, baita txabola osoak ere. Arreta berezi horren artean, "LukoMorye" mini-hotela merezi du, lau txabola barne.\nMini hotelen lurraldean igerilekuak daude, eguzkitako eguzkiak, errusiar bainu eta hammam inguratuta. Moldaketak hoteleko lurraldetik 30 metrora. Landa etxeak egonaldi eroso baterako beharrezko teknika guztiak ditu:\n< Jokalarien ostatua "Suite" eta "Junior Suite" kategorien kategorietan egiten da. Hauek dira hiru ipuin edo bi solairuko eraikin bi logela eta komunak, sukaldeko instalazioak, terraze erosoak eta terraza erosoak eta eserlekua.\nAisialdirako berrikuspenek giro paregabea adierazten dute mini-hoteletan nagusi. Oporretako, ostatu erosoa, olatuen zarata itsasoratzen da eta itsaso ondoan dauden hotelei buruzkoa da. Mini-hoteletako gonbidatuek ez dute haien aukera damutuko, patio itxien lasaitasuna hondartzako denbora aktibo baten ondoren edo txango saturatuetan atseden hartzeko aukera emango dizulako!\nItsasotik 50 metrora kokatuta, turistak erakartzen ditu leihoetatik, arreta zerbitzua eta zerbitzu osagarriak. Gonbidatuek aparkalekuak aprobetxatu ditzakete, baita Krimeako edozein txokoko txokoak ere eska ditzakete Alushta turbula handienetik.\nGonbidatu bat zaintzea - hotelaren lehentasuna. Denek jasotzen dituzte edozein galderei buruzko aholku zehatza. Administratzaileak bezeroari laguntzeko prest daude, pozik bere eskaera betetzeko. Horregatik, gonbidatuen% 30 "Vk-hotel-royal" denboraldian itzuliko dira. "Prezioen kalitate" parametroen erlazio egokiak gonbidatu berriak erakartzen laguntzen du.\nIritzi positibo asko. Gure webgunean ere ahal izango duzu. Zerbitzua hoteleko jabeak ezin izan ditu argitalpenik eragin, editatu edo kendu. Beraz, ziurtatu idatzitako guztia egiazkoa dela.\nPrezioen politika malgua, zerbitzu zoragarria, etengabeko garapena eta hobekuntza - "VK-hotel-Royal" ren indarguneak. . Aplikazioa utzi orain - eta gona egonaldi eroso bat bermatuta zaude!<: <: <:: Udako oporrak Krimeako hotelean erlaxazio, hondartzako opor, marro ederrak, txango interesgarriak eta etxeko arazoak ez dira. Itsas bazterreko gona hotela prest dago penintsulan dagoen onena guztiekin gonbidatuak emateko.\nZerbitzu zoragarria duen hotel berria bilatzen baduzu, VK-hotel-errege gona hotela da behar duzuna! Hegoaldeko kostaldean, Krimea ezin da eraikin berriak aurkitu. Barnetegi gehienak URSS garaian altxatu ziren. Baina "VK-hotel-royal" errentagarria da haien atzeko planoan. 2016an eraikia, estazioko herrietako hotel konplexuen eskakizun guztiak betetzen ditu. Modernoa, dotorea, erosoa - hau guztia "Vk-hotel-royal" buruz esan daiteke.\nLiburua 10 egun edo gehiagoko gela bat edo etorri taldea eta deskonturatzea "Royal" hoteletik!\n4 izarreko mini hotelak eta itsasoko kostaldeko gona hotelak ere gonbidatuak zerbitzu bikainak izango dituzte. Logelak turistekin, doako bainu osagarriak, ile-lehorgailuak, aire girotua, Wi-Fi eta, noski, leihoetako ikuspegi zoragarriak ditu. Iritziak epaitzea, turistek gehien gustatzen zitzaizkion ostatua honako hoteletan:\nHemen ospatu diren joko olinpikoen ondarean, Sochi-k munduko ospea ez ezik, azpiegitura turistiko modernoa ere jaso zituen. Itsaso Beltzeko estazio guztietatik, seguruenik, itsasontzien aukeraketa handiena, mini pribatu eta apartiko berriak igerilekua, leihotik ikuspegi ona eta bazkaria.\nHondartzako denboraldirako, onena da itsasotik gertu hotela alokatzea, berrikuspen onak eta prezio abantaila / kalitate ratioa. Nire blogak aukeraketa bat du, udako hondartzako oporretarako garrantzitsuak. Eta ratio on bat lortzeko, prezio \_ kalitatea aukeratutako hotelak beste aukera batean -.\n> - Hotela Loo-n, hondartzan. Hoteleko gelen barruak sinpleak dira, baina nahiko zabalak, funtzionalak eta atseginak. Hondartza harri eta harri harritsuekin, beraz, ez da oso erraza olatuetan joatea.\nGonbidatuek Kebab ere sukaldatu dezakete hoteleko patioan. Hoteletik gertu kafetegi eta jantoki asko. Hotela gonbidatuen baldintzetan eta hondartzako opor lasaiak ez izateko.\nHotel Hosta <: <:\nHotel 3 izarrak tren geltokiaren ondoan daude eta aldi berean hondartzatik gertu. Hotela barruko moderno atseginekin, gela erosoak eta garbiak. Gelak aire girotua du, LCD telebista, hozkailua, lehorgailua eta kalder bat eska ditzakezu. Oheko arropa eta eskuoihalak egunero aldatzen ari dira. Hoteleko langileak errespetatzen ditu.\nAretoetan hotza eta ur beroa ditu. Gonbidatuek gimnasioa eta Wi-Fi ere erabil ditzakete doan. Hotelak ere ondo zaindutako pertsona eta jolastokia du, bere aparkaleku itxiak, gelak balkoi bat dute. Hotela lasaigarria den eremua, inguruko kafetegiak eta jatetxeak daude.


“Dantza bertikala probatu nuen momentutik izan nuen argi bide horretan jarraitu nahi nuela” - Arrankudiaga-zollo - Aiaraldea.eus\n“Dantza bertikala probatu nuen momentutik izan nuen argi bide horretan jarraitu nahi nuela”\nTxabi Alvarado Bañares 2021-07-02 07:00\nDantza bertikala egiten du Janire Etxabe arrankudiagarrak. / Dimegaz elkartea\nJANIRE ETXABE (Arrankudiaga, 1979) duela bost urte sartu zen dantza bertikalaren munduan, Harria Herria filma grabatzeko. Hainbat sari jaso ditu ikus-entzunezko horrek nazioarteko jaialdietan, eta gaur (ostirala) estreinatuko dute zuzeneko ikuskizuna, dantza formazio berriarekin eta Oreka TX taldearekin, Bilboko Kalealdian.\nDuela bost urte sartu zinen dantza bertikalaren munduan buru-belarri. Zerk bultzatu zintuen horretara?\nUrtero jartzen dizkiot nire buruari erronka fisiko potoloak: maratoi erdia egitea, sei milako bat igotzea… 2016-2017. urteen artean, San Fauston eskalatzen geundela, lagunek galdetu zidaten ea zein zen urte hartan nire buruari jarriko nion erronka. Triatloi bat egitea nuen buruan, baina lagun guztiek proposatu zidaten gauza bera: dantza bertikalean buru-belarri sartzea. Denek ikusten zuten eskalatzean eta sokatik eskegitzean nuen zoriontasun aurpegia.\nBanuen horri heltzeko asmoa, baina beti gutxietsi izan dut nire burua apur bat, ez nintzelako gai ikusten horrelako gauza bat aurrera ateratzeko, eta ez nuelako uste hori egiteko laguntza jaso edo dirua atera ahalko nukeenik. Baina adiskideek esan zidaten gai horretan murgildu eta triatloi, maratoi eta abarrak ahazteko.\nArte Ederrak ikasi nituen, eta eginak nituen performance batzuk Imanol Marrodan artistarekin, naturguneetan zintzilikatuta. Guzti hori borobiltzeko, nire pasioak zeintzuk diren helarazi nahi nion jendeari: harria eta soka. Horretan ematen dut denbora gehiena: dantzatzen edo eskalatzen.\nOrduan, eskaladaren bidez iritsi zinen dantza bertikalera. Ez zenuen dantza formaziorik?\nEz, erabat autodidakta izan naiz. Ni eskalatzera joaten nintzen, nire mutil-laguna zenarekin. Soka oso toki zailetan jartzen zidan, eta ezin nuen bertan eskalatu. Nola pasatzen nuen orduan ondo? Ba saltoak eginez, dantzatzen… Nik formazioa dantza flamenkoan daukat. Urte asko igaro nituen Andoni Aresti dantza eskolan. Dantza bertikalean hasi nintzenean flamenkoa baliatu nahi nuen. Zapatakadak sartzen hasi nintzen, baina ikusi nuen ez zetorrela bat nire nortasunarekin.\nHorregatik erabaki nuen estiloa aldatu eta bide autodidakta jarraitzea. Dani Tomasekin, Juan Leibarekin, Ludovica Zoerekin edota Magalie Lanriotekin aritu naiz. Uztailean astebeteko formazio bat egingo dut, eta asteburu batekoa, aldiz, abuztuan; biak ala biak kanpoan.\nHelburu zehatz batekin ekin zenion dantza bertikala praktikatzeari: ikus-entzunezkoak ekoiztea.\nBai, nire fokua hor zegoen bakarrik. Ni horretatik nator, Arte Ederretatik eta performance mundutik. Aspalditik neukan Bilboko Mendi Film jaialdian pelikula bat aurkezteko asmoa. Bertara joateko ohitura nuen, eta ikusten nuen proiektatzen ziren lanak beti zirela munduko alpinista edo eskalatzaile onenei buruzkoak. Beti botatzen nituen faltan pertsona arrunton amets eta proiektuak hizpide zituzten lanak. Zergatik ez kontatu jendeari zer gustatzen zaidan, zeintzuk diren nire amets eta pasioak eta nola adierazten ditudan? Horregatik sartu nintzen buru-belarri Harria Herria filmaren grabaketan.\n“Musika erabat lotuta dago planteatzen dugun gaira, are gehiago Oreka TXrekin batera aritzen garenean”\n2019an, aldiz, jendaurreko emanaldiak eskaintzera pasa zinen, taldea osatuta. Salto handia izango zen.\nBai, itzela. Film laburra egitea hiru urteko lana izan da, lan oso gogorra. Baina zuzenekora salto egitea erabaki genuen. Oreka TXko txalapartariekin osatu genuen pelikula, eta aukera genuen eurekin eginikoa zuzenekora eramateko.\nErronka itzela izan zen, ez delako berdina 7-8 minutuko dantza bat egitea grabaketa baterako edo emanaldi oso bat prestatzea. 70 minutuko zuzenekoa prestatzen ari gara orain Oreka TXkoekin, eta orotara 40 minutu inguru pasatzen ditugu dantzatzen. Imajinatu zenbateko esfortzua dakarren fisikoki zintzilikatuta entrenatzeak horrenbeste denbora igarotzeko eta, horrez gain, dantzatzea. Dantzari batzuk dantza klasiko eta garaikidetik datoz, eta hori lagungarria da. Baina ni beste diziplina batetik nator, dantza flamenkotik. Horregatik, lan bikoitza da nire kasuan.\nBaina orain osatu duzuen taldean elkar osatzen zarete, ez?\nBai. Oso aberasgarria izaten ari da. Sara Mohino eta biok ikus-entzunezkoen mundutik gatoz. Alejandra Perezek pilatesa eta dantza garaikidea jorratu ditu. Del Perera, aldiz, dantza klasiko eta garaikidetik dator. Bakoitzak bere ekarpenak egiten ditu taldean eta oso gauza interesgarriak ateratzen dira.\nHiru urte behar izan dituzue Harria Herria film laburra egiteko. Zergatik luzatu ziren grabaketak horrenbeste?\nZirriborroa idatzi nuen lehenbizi, zer adierazi nahi nuen zehazteko. Lekua topatzea izan zen bigarren pausoa. Jabi Atutxak (Dimako lagun bat) lagundu ninduen horretan. Pareta probatu, dantzariak topatu, diru-laguntzak bilatu…\nFinantzazioaren aldetik zorte handia izan nuen, jo nuen lehen atea Gautegiz Arteagako Udalarena izan zelako. Alkateak berehala eman zion baiezkoa proiektuari, eta bertako harrobian entseatzeko baimena eman zidan. Bere eskutik joan nintzen FMK Filmak ekoiztetxera. Asko gustatu zitzaien proiektua eta ekoiztetxeko Oier Plazarekin hasi nintzen lanean.\nDiru-laguntzak lortzeari ekin nion orduan. Erakunde pribatuetara jo nuen, baina Bizkaiko Foru Aldundian jarri nuen fokua batez ere. Laguntza asko jaso nuen jotako ate guztietatik.\nFilmaren hasierako helburua oso ezberdina zen. Sortzen gindoazen heinean, eta Oierren aholkuari jarraiki, pixka bat aldatzen joan zen proiektua. Nire hasierako asmoa zen emakumeak erakustea dantzatzen eta eskalatzen. Baina jakin izan genuen harrobia zabortegia izan zela bere garaian, eta zonaldeko eskalatzaile guztien artean garbiketa atondu zutela zonaldean. Emakumeek toki horretan izandako presentzia aldarrikatu nahi nuen, emakumeek harriarekin erlazionatzeko ditugun modu ezberdinak erakutsiz. Harri zulatzaileak ere sartu nahi nituen, baina ekonomikoki ez zen bideragarria. Funtsean, kontatu nahi nuen nola ematen zaion berriz bizitza, artearen bidez, gizakiak suntsitutako gune bati.\nDantzatik baino, badirudi performancetik gertuago dagoela proiektu hori.\nBatzuek esan dute bideoklip baten antza duela. Beste batzuei, aldiz, arte-adierazpen bat iruditu zaie. Nik ez dut klasifikatzen. Nire sentimendu bat da, emakumea harriarekin nola erlazionatzen den erakusteko helburuarekin. Egiten ditudan ekimenak esku-hartze artistikoak dira niretzat.\nBadituzu ikus-entzunezko gehiago labean.\nBai. Horietako bat da Haize lerroa ikus-entzunezkoa. Imanol Marrodanen artelan batean oinarritua dago. Begiradarekin eginiko aire lerro bat da bere lana, Urkiolako bailaran suertatzen dena. Anboto liburuan dago erregistratuta.\n2017ko Errege Egunean Anbotora igo nintzen lagun batekin, goizeko lauretan, lo egin ezinik genbiltzalako. Egunsentian iritsi ginen tontorrera eta liburu bat topatu genuen lur-azpian, tamaina handikoa. Anboto liburua zen. Imanolek aurreko gauean lurperatu zuen, tontorrera iristen zen lehengo pertsonak opari moduan jaso zezan. Niri horrelako gauzak asko gustatzen zaizkit, oso performance-zalea naizelako. Argitaletxearen bidez jarri nintzen berarekin kontaktuan, eta horrela hasi ginen elkarrekin lan egiten.\nNi askotan igotzen naiz Anbotora, eta denbora asko igarotzen dut espazioen kontenplazioan. Gizakiak paisaia aldatzen du bere aztarnarekin, baina gai da baita ere bere emozioekin, bizipenekin, kontenplazio hutsarekin ingurua eraldatzeko. Mendira igotzean bizi duzunaren eta duzun ikuspuntuaren arabera, zure begirada bata edo bestea izango da.\nImanolentzako opari bat da ikus-entzunezkoa, oso lagun onak bilakatu baitira bera eta bere familia. Euskal mitologia ere asko gustatzen zait, eta Anboton Mariren istorioa dago.\nHorregatik, proiektuan murgildu nintzen, dantza bertikalarekin ere. Baina pila bat kostatzen ari zaigu aurrera ateratzea. Pare bat grabaketa egun izan ditugu. Nik guztira lau egitea nuen buruan, baina gehiago izan beharko dira. Dirua izaten ari da oztopo handiena. Proiektuak bi diru-laguntza jaso ditu dagoeneko, horietako bat Bizkaiko Foru Aldundiarena. Hala ere, ez gara gastuak estaltzera heltzen. Azken hilabeteak eman ditut diru-laguntzen bilaketan.\nHori da dudan proiektuetako bat. Beste bat osatzen ari naiz Aitor Etxebarria musikari gernikarrarekin eta bi dantzarirekin batera. Lanean hasi gara dagoeneko. Momentuz ezin ditut euren izenak esan, baina asko miresten dudan euskal dantzari bat dago tartean. Berarekin lan egitea sekulako esperientzia izango da niretzat.\nUrrian grabatuko dugu ikus-entzunezko hori. Datak eta entseguak zehaztuta daude dagoeneko. Oso laburra izango da.\nZuzendari ardurak dituzu proiektu horietan edo dantzatzera mugatzen zara?\nGainetik kendu nahi dudan ardura bat da zuzendariarena. Harria Herria proiektuan oso gogorra suertatu zitzaidan dena uztartzea: zuzendari lanak, produkzioa, dantza… Oier eta bion artean koordinatu genuen dena. Aurrerantzean gustatuko litzaidake ikus-entzunezkoaren zuzendaritzaren lana taldeka egitea, oso gogorra suertatzen zaidalako ardura hori nik bakarrik betetzea. Baditut pertsona batzuk buruan horretarako, ea animatzen diren.\n2019 amaieran ekin zenioten zuzeneko emanaldiak prestatzeari, eta 2020an iritsi zen koronabirusaren pandemia. Zer nolako eragina izan du zuen jardunean?\nLehenengo emanaldia Menorcan egin genuen, Oreka TXrkin batera. Beste dantzari batzuekin nengoen orduan, eta banaketa bat egon zen. Krisi une gogorra izan zen hori niretzako, eta zuzenekoa albo batera uztea erabaki nuen, ikus-entzunezkoen esparruan zentratzeko. Baina hilabeteak aurrera joan ahala geroz eta gehiago botatzen nuen faltan entseatzea, sortzea edota partekatzea. Horrez gain, deiak jasotzen nituen, proiektuari berriz heltzeko eskatzen zidan jendearenak, eta zuzeneko proiektura itzultzea erabaki nuen azkenean. Alejandra ezagutzen nuen, elkarrekin egonak ginelako Haize lerroa filma laburraren grabaketan, eta berari proposatu nion proiektura batzea.\nBion artean heldu genion berriz ikuskizuna prestatzeari, 2020ko Gabonetan.\nHilabete biziak izan dira aurtengoak, beraz.\nOso. Atsedenik hartu gabe aritu gara, eta oso nekatuta amaitu dugu fisikoki zein psikologikoki. Hiru emanaldi ditugu lotuta. Baina gero, beste aldetik, Oreka TXko Harkaitzek beste proiektu batera batzeko gonbita luzatu zidan, Dendu izenekoa. Elkarrekin ari gara kudeatzen egitasmo horren zuzendaritza artistikoa. Dantza bertikal teknika ezberdinak sartu nahi genituen bertan. Probak egin nituen soka elastikoekin edo Errusiatik ekarritako balazta batekin, eta Harkaitzek ere bestelako elementu batzuk proposatu zizkidan.\n“Ahal bezain beste dantzatu eta sortu nahi dut, gorputza lehertu arte”\nProiektu hori garatzeko dantzari gehiago behar ziren. Topaketa informal bat egin nuen ezagutzen nituen hainbatekin, eta azkenean Kataluniako bati eta Madrileko beste bati proposatu nien proiektura batzea.\nZertan ezberdintzen da ikus-entzunezkoetan ikusten den dantzan zuzenean ikusten denarekiko?\nNire helburua izango litzateke naturguneetan egiten ditugun emanaldiak hirira mugitu ahal izatea, baina oso zaila da naturan sentitzen dituzun gauzak hirira eramatea. Naturguneko hormak irregularrak dira, eta horietara moldatu behar izaten dugu. Hiriko paretak eta giroa ez dira berdinak, hirian beste gauza bat transmitituko genieke ikusleei. Dendu proiektuan hiru elementuren arteko harremana islatzen da: harria, egurra eta metala. Mikel Lertxundiren Orekaren bila lanean oinarritu gara. Beti gustatzen zait euskal artisten artelanetan oinarritzea sorkuntzarako.\nHorrez gain, Haize lerroa ikus-entzunezkoarekin batera, beste zuzeneko bat sortzen ari gara; Patxi Araujo artista nafarraren mapping proiekzioa osatzen ari gara. Naturguneko espazioak sartuko ditugu bertan, eta horrek ikuslea lagunduko du bisualki espazioan kokatzen.\nMusikak ere badu garrantzia sorkuntzan, ez?\nBai. Musika erabat lotuta dago planteatzen dugun gaiarekin, are gehiago Oreka TXekin batera aritzen garenean. Talde horren musika naturako elementuetatik sortze da. Harrizko txalapartak erabiltzen dituzten, banbu kanaberak, egurra… euren musikak antzinako erritualetara garamatza. Badituzte erritual kutsu handia duten abestiak, eta gu ere saiatzen gara hori paretan islatzen.\nAipatu duzu oso gogorra dela dantza bertikalean aritzea, fisikoki zein psikologikoki. Merezi du ahaleginak?\nErabat (barreak). Ezin naiz egon zintzilikatuta egon gabe. Dantza bertikala probatu nuen momentutik izan nuen argi bide horretan jarraitu nahi nuela. Pena ematen dit bide hau askoz lehenago, gazteagoa nintzenean, abiatu ez izanak. Gauza batzuetarako berandu nabil dagoeneko.\nAlde fisikotik diozu?\nDena, orokorrean. Gauza bat gaztea zarenean egiten hasten bazara aukera duzu asko trebatzeko. Gorputzak ere beste modu batean funtzionatzen du orain. Dudan adinarekin, fisioterapeutarengana joan behar izaten naiz hamabostean behin, grabitatearen aurka aritzen garelako.\nHasieran ordu pilo igaro behar izan nituen sokatik zintzilik buruan nituen helburuetara heltzeko. Harrobi ondora joan nintzen bizitzera, pareta gertu izateko eta ordu gehiago sartzeko. Zaila da baita ere entseatzeko toki bat topatzea, leku bakarra dago, eta oztopo asko izaten ditugu. Orain dela hilabete batzuk lesio bat izan nuen eta sendatu gabe jarraitu behar izan nuen entrenatzen. Egunean bitan joan behar nintzen fisioterapeutatara, astelehenik ostiralera, entseguak jasan ahal izateko. Nire buruari galdetu izan diot ea zertan nabilen, baina sentitzen dut horretan jarri behar ditudala energiak.\nNire hasierako helburua Harria Herria film laburra egitera mugatzea zen. Ondoren etorri zen zuzenekoak egiteko aukera. Ahal bezain beste dantzatu eta sortu nahi dut, gorputza lehertu arte; eta gorputza lehertzen denean beste pertsona batzuei lagundu nahi diet euren proiektuak aurrera ateratzen. Ideia asko ditut buruan. COVID-19aren pandemiak balio izan dit gauza berriak idazteko, eta horietako batzuk abian daude dagoeneko.\nBeraz, buruan duzu noizbait dantzatzeari utzi egin beharko diozula, ez?\nBai. Egia da beste talde batzuetan badaudela 50 urte urteko emakumeak, dantza bertikala egiten jarraitzen dutenak. Baina nik behintzat ez dakit jarraitu ahalko dudan, ez behintzat orain arteko erritmoan. Astero aritzen naiz, gorputzak ez du atsedenik hartzen, eta badakit horrek iraungitze-data duela.\nPandemia gauza berriak idazteko baliatu zenuen.\nBalio izan zidan ikusteko zein puntutara arte gutxiesten nuen nire burua. Idazteak eta proiektuentzako ideiak partekatzeak ahaldundu egin ninduen. Horregatik izan da aberasgarria. Tarte bat atera nuen nire buruarekin geldi egoteko, gauza berriak planteatzeko eta nire bizitzarekin benetan zer egin nahi dudan hausnartzeko. Hor konturatu nintzen zer zen zoriontsu egiten eta asetzen ninduena. Gogorra eta aberasgarria izan da aldi berean. Orain egoera hobetzen ari dela dirudi, kultur emanaldiei begira.\nBai. Gertatzen dena da iazko jaialdiak bertan behera geratu zirela, eta ordurako programatutako ikuskizunak aurten egingo direla. Ez dituzte programazio berriak onartzen.\nHiru emanaldi lotu ditugu: bata ostiral honetan, uztailak 2, Bilboko Kalealdian. Bestea Lantaronen egingo dugu eta hirugarrena Igorren. Abuztuan ez dugu emanaldirik momentuz. Gauzak hala, entseatzeko baliatuko dugu hilabete hori, eta oporrak hartzen saiatuko gara.\nHarria Herria filmaren bira aurten amaituko dugu. Washingtonen proiektatu berri da, Cascadian, emakumeen nazioarteko film jaialdian. Beste sei jaialditara ere aurkeztu dugu, baina aurten amaitu nahi dugu birarekin. Hiru proiektutan zentratu nahi dut: Dendu eta Harria Herria ikuskizunetan eta Haize Lerroa film laburrean. Datorren urterako jaialdiak lotzen saiatuko gara, bira egin ahal izateko.\nDatorren urtea ere bizia izango dela aurreikusten duzu, orduan.\nHori espero dut, ahalik eta gehien antzeztea. Hori da nire ilusioa. Ea dena ondo ateratzen den.


EKI inklusibitateari begira - Elorrioko Txintxirri Ikastola\n» EKI inklusibitateari begira\nInklusibitateari begira diseinatu den EKI unitate didaktikoaren prototipoa aurkeztu du Ikastolen Elkarteak. Ikaskuntza Diseinu Unibertsalaren (DUA) printzipioetan oinarrituta inklusibitateari begira diseinatu den EKI unitate didaktikoaren prototipoa aurkeztu die, gaur, Ikastolen Elkarteak ikastolei.Ikastolen Elkartetik adimen aniztasunari erantzuteko material didaktikoan egin den lanaren emaitza da prototipo hori, aurrera begira landu nahi den ildoaren hasiera, hain zuzen ere. Hernaniko Orona Ideoko auditorioan aurkeztu da prototipoa, ehundik gora irakasle, orientatzaile eta arduradun pedagogikoren aurrean.\nInkluisibitatea jorratzen, ikasle aniztasunari erantzuten, “amets bat egia bihurtzen … bide luzea urrats txikiekin egiten”. Horrela aurkeztu dute egindako lana. “Orain arte, ikastoletan, beharren arabera egin izan dira egokitzapen puntualak ikasmaterialgintzan: Txanelarenak, Ostadarrenak, EKIrenak… Esku artean duguna Natur Zientzietako EKI unitate baten gaineko prototipoa da, IDU Ikaskuntza Diseinu Unibertsalaren marko teorikoan oinarritua, etorkizuneko bideari erreferentzia praktikoa eman diezaiokeena”, esan dute egileek.\nPrototipoa Ikaskuntza Diseinu Unibertsalaren printzipioetan dago oinarritua. Alegia, eskaintzen du 1 askotariko errepresentazio moduak erabiltzea 2 egiteko eta adierazteko askotariko moduak erabiltzea eta 3 askotariko inplikazio moduak erabiltzea.\nIkaskuntza Diseinu Unibertsalaren printzipioak\nASKOTARIKO ERREPRESENTAZIO MODUAK ERABILTZEA\nPertzepziorako aukerak ematea\nHizkuntza adierazpen, matematiko eta sinboloetarako askotariko aukerak ematea\nUlertzeko aukerak ematea\nEGITEKO ETA ADIERAZTEKO MODU ANITZAK ERABILTZEA\nInterakzio fisikorako aukerak ematea\nAdierazteko eta komunikatzeko aukera desberdinak ematea\nFuntzio exekutiborako aukerak ematea\nASKOTARIKO INPLIKAZIO MODUAK\nInteresatzeko aukerak ematea\nEsfortzua eta iraunkortasuna mantentzeko aukerak ematea\nAutoerregulaziorako aukerak ematea\nGaurko saioa amaituta, bihar Ikaskuntza Diseinu Unibertsalaren oinarrien azalpena eta hezkuntzari egiten dion ekarpena landuko dira, gaian aditua den Carmen Alba Pastor Madrilgo Complutense Unibertsitateko irakasle eta Unibertsitate horretako Inklusio, Diseinu Unibertsal, Kooperazio eta Teknologia ikerketa taldeko zuzendariaren eskutik.


Enpresa txiki eta ertainetako energia eraginkortasunaren gaineko jardunaldia egingo dute Miguel Altunan - Debagoiena - Goiena.eus\nEnpresa txiki eta ertainetako energia eraginkortasunaren gaineko jardunaldia egingo dute Miguel Altunan\nMirari Altube 2017-12-08 09:30\nDebagoienako enpresa txiki eta ertainetan energia-eraginkortasuna sustatzen izeneko jardunaldia antolatu du Miguel Altuna Lanbide Heziketa eskolak. Abenduaren 14an, eguena, izango da, 18:00etan, eta Debagoieneko enpresen arduradunak gonbidatu gura dituzte.\nSektore energetikoak eskaintzen dituen aukeren eta erronken gaineko jardunaldia enpresetako arduradunei zabaldu gura izan diete Miguel Altunako Lanbide Heziketa eskolako kideek. Eta horretarako izena eman behar da aurrez; hona bideak: www.imaltuna.com; ekitaldia@imaltuna.com; eta 943-76 70 49.\nEnergiaren gainean jarduteko hiru enpresatako ordezkariak izango dituzte lagun: Innobasque, Fundesco S.L. eta Aprobasge. Innobasquen kasuan, energia arloko talde pilotuko bozeramaileak RIS3 estrategia eta ETE-entzako aukerak hedatzea hitzaldia eskainiko du.\nOndoren, bi jardunbide egoki ezagutzeko aukera izango da. Alde batetik, Fundesco S.L. enpresako zuzendaria den Eduardo Perezek Energia eraginkortasunerako esku-hartzearen analisia izango du berbetarako gai; eta bestetik, Aprobasge enpresako Luis Mari Sanchezek Energia Kudeatzailea lehiakortasun-tresna gisa berbaldia egingo du.